text:
INDONESIA
Sanga nga Opisina iti Tangatang
Idi 2008, immabut iti 21,699 ti kangatuan a bilang dagiti agibumbunannag idiay Indonesia. Naileten dagiti pasilidad iti sangay, ken gapu ta naibangon dagita bayat ti pannakaiparit, nalemmeng ti lokasionna. Talaga a kasapulan ti dakdakkel a sangay nga as-asideg iti Jakarta.
Kalpasan ti agarup dua a tawen, adda ginatang dagiti kakabsat a naiduma unay iti dati a sangay—ti maika-31 a kadsaaran ti maysa a moderno a patakder nga 42 ti kadsaaranna iti asideg iti sentro ti Jakarta. Ginatangda met ti 12 a kadsaaran ti maysa a patakder iti asidegna, a pagyanan ti 80 a Bethelite wenno nasursurok pay. Gimmatangda pay iti lima ti kadsaaranna a patakder para kadagiti departamento ti Bethel Home.
Nagtinnulong ti maysa a grupo dagiti construction servant a naggapu iti nagduduma a pagilian ken dagiti kontraktor tapno baliwanda ti disenio dagiti opisina ken ti pagyanan dagiti Bethelite. “Maulit-ulit a tinulongannakami ni Apo Jehova kadagiti problema a nagrigat a solusionan,” kinuna ti construction overseer a ni Darren Berg. “Kas pagarigan, kayatmi idi ti mangikabil iti moderno a wastewater treatment plant, ngem saan a pamiliar dagiti autoridad iti dayta isu a saanda nga aprobaran. Ngem inyasideg ti maysa nga inheniero a kabsat ti problema iti maysa a nangato nga opisial. Dagus nga inaprobaranna ti kiddawmi nga imbagana nga agtalek iti rekomendasion ti kabsat.”
“Ditayon aglemlemmeng. Makitkitan dagiti tattao dagiti Saksi ni Jehova. Mabigbigdan a ditay pulos isardeng ti trabahotayo ditoy”
Naidedikar dagiti baro a pasilidad ti sangay idi Pebrero 14, 2015. Ni Anthony Morris III, a miembro ti Bagi a Manarawidwid, ti nagpalawag iti dedikasion. Kinuna ti maysa a miembro ti Komite ti Sangay a ni Vincent Witanto Ipikkusuma: “Addatayon iti nagbaknang a distrito nga ayan dagiti dadakkel a korporasion iti Indonesia. Ditayon aglemlemmeng. Makitkitan dagiti tattao dagiti Saksi ni Jehova. Mabigbigdan a ditay pulos isardeng ti trabahotayo ditoy.”
“Agumaka a Mangasaba Ditoy!”
Iti nabiit pay a tawtawen, umad-adu a kakabsat manipud iti nadumaduma a pagilian ti umak-akar idiay Indonesia. “Dakkel ti maitultulong dagiti boluntario a naggapu iti sabali a pagilian kadagiti nasion a dakdakkel ti panagkasapulanna a kas iti ayanmi,” kinuna ni Lothar Mihank. “Tugottugotda dagiti kapadasanda, ti kinanataenganda iti naespirituan, ken ti regtada iti kongregasion a napananda. Tultulonganda met dagiti kakabsat tapno mas maapresiarda ti sangalubongan a panagkakabsat.” Ania ti nangtignay kadakuada nga umakar? Ania ti napasamak iti panagboluntarioda? Basaem ti dadduma kadagiti komentoda.
Inyestoria da Jason ken Casey Gibbs a taga-United States: “Kinitami iti Tinawen a Libro dagiti ratio ti agibumbunannag iti populasion ti pagilian ket naammuanmi a maysa ti Indonesia kadagiti addaan iti kangatuan a ratio iti intero a lubong. Imbaga kadakami ti dadduma a kakabsat nga agbolboluntario iti sabali a pagilian nga adu pay ti mabalin a matulongan iti Indonesia. Isu a timmawagkami iti sangay ti Indonesia, ket imbagada a mabalinmi ti agboluntario iti Bali. Mangrugrugi pay laeng idi iti Indonesia ti panangasaba kadagiti makapagsao iti Ingles, isu a makatulongkami a dagus. Maysa laeng a tawen ti planomi idi nga agboluntario, ngem nakatallo a tawenkamin. Damo pay laeng a mangngeg ti kaaduan kadagiti makaskasabaanmi ti maipapan kadagiti Saksi ni Jehova. Nakamaymayat ti mangasaba ditoy!”
Kinuna da Stuart ken Mandy Williams, maysa a nataengan a pagassawaan a taga-Australia: “Kayatmi a makasabaan dagiti tattao a mawaw iti kinapudno, isu a nagdesisionkami nga umakar ditoy Indonesia. Ginasut nga ages-eskuela iti unibersidad iti Malang, East Java, nga Ingles ti pagsasaona, ti nakasabaanmi ket talaga nga interesadoda iti naimbag a damag. Magusgustuanda met ti website a jw.org! Nagragsak ti mangasaba ditoy.”
Inyestoria da Takahiro ken Mari Akiyama, a payunir idiay Yogyakarta iti isla ti Java: “Nataltalged ti riknami ditoy ngem idi addakami idiay Japan. Nasingpet ken nadayaw dagiti tattao. Adu ti interesado maipapan iti dadduma a relihion, aglalo dagiti agtutubo. Naminsan, idi nag-public witnessing-kami, nakaipaimakami iti agarup 2,600 a magasin iti lima laeng nga oras.”
Kinuna da Dan ken Janine Moore, maysa a pagassawaan a dandanin 60 ti tawenda: “Aribungbongandakami dagiti tattao no mangasabakami. Isemanmi ida ket umisemda met. Iti damo, agusiosoda sa intono kuan, aginteresda sa magagaranda. No adda ipakitami a teksto, kuna ti dadduma, ‘Mabalin nga isuratko?’ Masmasdaawda iti sirib ti Dios nga adda iti Biblia. Makatawenmin ditoy, ket pagbabbabawyanmi ta dimi insapsapa ti immay. Agbirbirokkami idi iti teritoria nga adu pay ti saan a nakangngeg iti maipapan ken Apo Jehova, ket nabirokanmin dayta!”
Idi 2009, simmangpet da Misja ken Kristina Beerens idiay Indonesia kas misionero ken agserserbida itan iti trabaho a panagdaliasat. Kinunada: “Talaga a dumngeg dagiti tattao iti ikaskasabatayo, uray iti Madura Island, East Java, a maysa kadagiti lugar iti Indonesia nga ayan dagiti napeklan a Muslim. Isardeng dagiti tattao ti luganda tapno dumawatda kadagiti magasin. Kunada: ‘Muslimak, ngem maragragsakanak a mangbasbasa kadagitoy a magasin. Mabalin nga iyalaak met dagiti gagayyemko?’ Agumaka a mangasaba ditoy!”
Purawen ti Talon Maipaay iti Pannakaani
Agarup 60,000,000 ti populasion ti Indonesia idi simmangpet ni Frank Rice idiay Jakarta idi 1931. Ita, ngannganin 260,000,000 ti populasion ti Indonesia—ti maikapat a kadakkelan ti populasionna a pagilian iti intero a lubong.
Nagdakkel met ti immaduan ti bilang dagiti Saksi ni Jehova idiay Indonesia. Idi 1946, kalpasan ti Gubat Sangalubongan II, adda laeng 10 a matalek nga agibumbunannag, ngem ita, addan nasurok a 26,000. Talaga a bembendisionan ni Jehova ti trabaho! Adda 55,864 nga immatender iti Memorial idi 2015, a mangipakita nga adu pay ti mayapon iti ili ni Jehova.
Kinuna ni Jesus: “Wen, dakkel ti anien, ngem bassit dagiti trabahador. Ngarud, ipakaasiyo iti Apo ti panagani a mangibaon kadagiti trabahador iti panaganina.” (Mat. 9:37, 38) Kasta ti ar-aramiden dagiti adipen ni Jehova idiay Indonesia. Determinadoda nga agtultuloy a mangikagumaan a tumulong iti pannakasantipikar ti naindaklan a nagan ni Jehova iti daytoy adu ti islana a pagilian.—Isa. 24:15.
Ammuem ti Ad-adu Pay
Kasano a Maisursurat ken Maipatpatarus Dagiti Literatura Dagiti Saksi ni Jehova?
Mangpatpataudkami kadagiti literatura iti nasurok a 750 a lengguahe. Apay nga ar-aramidenmi daytoy?


c: text/html

text:
Rosario, La Union
Ti Rosario ket maysa a primera klase nga ili iti probinsia ti La Union iti Filipinas.
Dagiti baranggay[urnosen | urnosen ti taudan]
Ti Rosario ket nabingbingay iti 33 a barbaranggay.[2]
- Alipang
- Ambangonan
- Amlang
- Bacani
- Bangar
- Bani
- Benteng-Sapilang
- Cadumanian
- Camp One
- Carunuan East
- Carunuan West
- Casilagan
- Cataguingtingan
- Concepcion
- Damortis
- Gumot-Nagcolaran
- Inabaan Norte
- Inabaan Sur
- Nagtagaan
- Nangcamotian
- Parasapas
- Poblacion East
- Poblacion West
- Puzon
- Rabon
- San Jose
- Marcos
- Subusub
- Tabtabungao
- Tanglag
- Tay-ac
- Udiao
- Vila
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti La Union". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti La Union". Datos ti Populasion ti Ili. Dibision ti Panagsukisok ti LWUA. Naala idi 3 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)

robotstxt: allowed

filter: keep


text:
Panagadal iti Biblia—Makatulong iti Panagsursuro nga Agbasa ken Agsurat
“Kalintegan ti tao ti agsursuro nga agbasa ken agsurat. Makatulong dayta tapno maaddaan iti talek iti bagi ken mapasayaatna ti pannakilangenna ken ti kasasaadna.”—UNESCO. *
IPAKITA dagiti report nga iti intero a lubong, nasurok a 700 a milion a tattao nga agtawen iti 15 ken nasursurok pay ti saan a makaammo nga agbasa wenno agsurat. Kas resultana, saanda a kabaelan nga ammuen dagiti nagadu a pannakaammo, a pakairamanan dagiti nagsasayaat a sursuro ti Biblia maipapan iti moral ken iti naespirituan a ‘naisurat a pakasursuruantayo.’ (Roma 15:4) Dayta ti gapuna nga iti adu a pagilian, inraman dagiti Saksi ni Jehova ti panangisuro nga agbasa ken agsurat iti programada a panagadal iti Biblia—amin ket libre. Nagballigi kadi dayta?
Kitaentayo ti trabaho dagiti Saksi ni Jehova idiay Mexico, maysa a pagilian a kaaduan ti agsasao iti Spanish. Manipud 1946, nasuroken a 152,000 a tattao ti nasuruan dagiti Saksi nga agbasa ken agsurat. Nagbalin a mannursuro ti kaaduan kadakuada idi agangay. Kas pammadayaw iti trabahoda, nakaawat dagiti Saksi iti adu a surat manipud iti gobierno. Kuna ti maysa a surat: “Bigbigen ken padayawan ti General Board of Education ti tulongyo iti pannakapasayaat ti Adult Education Program.”
Adda dagiti ubbing ken nataengan a natulongan iti programa a panagsursuro nga agbasa ken agsurat. Kas pagarigan, 101 ti tawen ni Josefina idi nagenrol iti dayta a kurso ket nalpasna iti dua a tawen!
Uray no Spanish ti kangrunaan a pagsasao iti Mexico, saan la a dayta a lengguahe ti maus-usar iti panangisuro. Idi 2013, adda dagiti tattao iti walo a grupo ti katutubo a nakasursuro nga agbasa ken agsurat iti nakayanakanda a lengguahe babaen iti daytoy a programa.
Talaga a nagpateg nga ammom ti agbasa ken agsurat tapno adu ti masursurom. Ngem ti kapatgan iti amin, makatulong dayta iti amin a klase ti tattao tapno mabasada ti Biblia—ti libro a naggapu iti Dios a mabalin a mangwayawaya kadagiti tattao iti pannakaadipenda iti pampammati (superstitions), ulbod a narelihiosuan a sursuro, ken dakes nga ugali.—Juan 8:32.
^ par. 2 United Nations Educational, Scientific, and Cultural Organization.


text:
Lingsat Bering
Nagsasabtan: 66°0′N 169°0′W / 66.000°N 169.000°W
Ti Lingsat Bering (Ruso:БepиHroB пpoлиB, Beringov proliv), makunkuna dagiti patneng a tattao idiay a kas Imakpik ket maysa a lingsat a nagbaetan ti Rawis ti daga Dezhnev, Chukotka, Rusia, ti akindaya unay a murdong (169°43'W) iti kontinente ti Asia ken Rawis ti daga a Prinsipe ti Gales, Alaska, Estados Unidos, ti akinlaud unay a murdong (168°05'L) iti kontinente ti Amianan nga Amerika, nga addaan ti latitud 65°40'N, agpa-abagatan bassit iti Polar a sirkulo. Ti agdama a nagbeddengan ti Estados Unidos ken Ruso iti lingsat, a tinulagan laeng babaen ti Estados Unidos, ket ti 65°40'N. Ti nagan daytoy a baybay ket sagpaminsan pay a naipangiletra a kas Behring kadagiti kadaanan a liblibro.
Ti Lingsat Bering ket isun a suheto iti sientipiko a panpanunoten a dagiti nagtagitaon ket naggapuda manipud iti Asia a mapan iti Amerika a nagballasiw ti daga a rangtay iti panawen a ti taaw ket ababaw, wenno nagbanagan dagiti glasier a nagkandado dagiti nawatiwat a kadanuman, a nagisarang ti pantok ti baba ti taaw. Ti kastoy ket agpalubos kadagiti nagtagitaon ti magna manipud idiay Siberia a mapan idiay Alaska, isu a nataoanda ti Amianan ken Abagatan nga Amerika.


text:
Perro Berde, Pinalangtona Ti Chavacano
Nagganas ti agbasabasa ta manayonan ti ammo. Saan laeng a malinglingay no dipay ket itedna iti nalawlawa a panirigan ken pannakaawat– lalona iti literatura a naynay nga intay isurat iti ditoy kolumtayo nga Iti Duyog iti Singasing. Nalawlawa a pannakaawat ken panagimutektek maipapan iti literatura. Ta no ad-adu ti basaen ken imutektekan ad-adu met ti adal a maipempen iti muging. Ket iti met panawen ti panagsurat, adda ti pagadawan wenno magao nga umas-asuk iti pudotna a pagibasaran no di man isu ti prueba wenno kanayon a kas pammaneknek iti lablabiden a topiko wenno ipadigo a sangaduyog nga imas iti puni ti panagsuratan.
Ti kaudian a nabasak a babasaen wenno journal – kunata man laengen ta dayta ti panangipapanta ta saan met ngarud a magasin wenno libro – ket ti ‘Perro Berde’ – Revista Cultural Hispano-Filipina. Kaunaan wenno maiden issue a naipablaak idi Disiembre 10, 2010 sadiay Manila. Babasaen a naipablaak iti Chavacano wenno Hispano-Filipina. Nupay narigat laeng a maawatan ta maiduma met daytoy iti Español; nupay dakkel la unay iti inda pagkaarngian.
Isu a dagiti laengen addaan iti translesion nga English wenno Tagalog iti binasatayo. Dagiti poesia (poesy wenno dandaniw) ken literatura. Saantayon a pinakibiangan ti Entrevista, Relatos, (malaksid iti maysa a sarita nga addaan iti Tagalog translesion) ken Espacio Academico. Total dagiti met la dua nga immuna iti intay pagirayan wenno pagsadsadagan.
Nalawa met ket ti ayan dagiti agsasao iti Hispano-Filipina a kas iti Zamboanga (del Sur, del Norte ken Sibugay); Ternate, Cavite; Ermita, Manila; Davao, Cotabato ken Sulo, iti probinsia ti Basilan, iti Semorna-Sabah, Malaysia, Brunei ken dadduma paset iti Latin America ken dadduma pay.
Kunaek ketdi nga Spanish Creole daytoy wenno nagtaud ditoy wenno sangana. Ngem Hispano-Filipina kunada met iti bagida. Para iti definitive nga aspeto? Nalawa met ti dagiti nasion nga agsasao iti Spanish Creole nga ipapanko—sangana ti Chavacano wenno Hispano-Filipina.
Nagpipintas dagiti poesia wenno dandaniw iti journal. Pakaibilangan ditoy dagiti nalalatak a mannaniw iti pagilian, a pakaibilangan da Soledad Laviña Rodriguez-Villar, Marjorie Evasco, Marra Pl. Lanot, John Iremil E. Teodoro, Juan Echanove, Francis Macansantos ken Genaro R. Gojo Cruz. Karaman dagiti pluma da Juvenal Sanso, Eva Pastrana, Jorge Mojarro Romero, Beatriz Alvarez Tardio, Manuel Garcia Verdecia ken Isaac Donoso Jimenez.
Tagipintasek dagiti Poesia Infantil wenno dagiti dandaniw a para kadagiti Ubbing, nga ipapanko a para kadagiti agedad iti siam agingga iti sangapulo ket dua, ta makiramramanen dagitoy kadagiti mapaspasamak iti agdama a kasasaad iti pamilia, iti gimong wenno sosiedad. Dandaniw dagitoy ni two-time – namindua a nag-Makata ng Taon iti Komisyon ng Wikang Filipino (2004 ken 2007) Genero Gojo Cruz.
Makaabbukay met ti sarita ni Rolando B. Tolentino a napauloan iti ‘Sayaw ni Marinela’ naipapan kenni ubing a Marinela – a nalaing nga agsala ‘Otso-otso,’ kanayon nga adda iti sango wenno dadaulo kadagiti sala iti eskuelaanda ken pilitna a salsalaen ti kumpas-sala ti biagda nga agama ngem iti kinalap-it ti bagina iti rugi a naiparang iti sarita isu met la ti naiparang a bagina a nalap-it iti gibus – nalap-it nga isalsala ti angin iti kasipngetan – ti ginammatanna a kasipngetan. Maysa nga istoria ti biag iti agdama a panawen a linaon ti saan a maag-agasan a sakit ti gimong, ti kinakurapay. Makapasennaay ken makapalua a sarita; ngem saan a mabilangen dagiti damdamag maipapan itoy, a mabilang a kas pudpudno a mapaspasamak iti gimong.
Napintas a babasaen ti ‘Perro Berde’ ta pinaberdena met ti imahinasion ken pinabaknangna ti kamalig ti literatura. Ken kangrunaan iti amin, pinabaknangna no di ket ad-adda pay a pinaberdena ti ti kinelleng ti dayalekto nga Hispano-Filipina. Ipaganeget ti ‘Perro Berde’ ti panagayat iti kabukbukodan a dila.
Maaramid dagiti babassit a dayalekto nga ipateg ti tinawidda a dila; ngem kenni Ilokano a maikatlo a kadadakkelan ket nabayagen a nangrugi iti panagpanaw-itatapuak ti bukodda a bilog. Base iti record ti National Statistic Office: Tagalog, 35.32%; Cebuano, 12.36%; Ilokano, 9.90%; Binisaya/Bisaya 8.53%; Hiligaynon/Ilonggo 6.98%; Bikolano 4.62%; Samar-Leyte (Waray) 2.75%; Kapampangan 2.71%; Paranan 1.50%; Boholano 1.29%. @
Saturday, May 28, 2011
PERRO BERDE
Perro Berde, Pinalangtona Ti Chavacano
3 comments:
- Thunderbird Casino said...
-
Wow, this is cool blog. I can't understand chavacano but I'm willing to learn this dialect. The structure and sounds of this dialect is quietly similar to Spanish.
- 4:59 AM
- Ariel Sotelo Tabag said...
-
manso latta ti panagsurat, angkay. komusta ti biag ngay?
- 11:48 PM
- Pour partager ma mode said...
-
Sac Hermes
Sac Hermes Pas Cher
Sac Hermes Birkin
Sac Hermes Kelly
Sac Chanel
Sac Louis Vuitton
Sac Louis Vuitton Pas Cher
Sac Prada
Sac Pas Cher
Chaussures Puma
Chaussures Puma Pas Cher
Chaussures Supra
Chaussures Supra Pas Cher
Chaussures Nike
Chaussures Nike Pas Cher
Wedding Dresses
Bridesmaid Dresses
Prom Dresses
Quinceanera Dresses
- 5:03 PM


text:
Koleksion Dagiti Retrato—Magusgustuan ti Ubbing Dagiti Video
Talaga a nakalatlatak dagiti serye ti video nga Agbalinka a Gayyem ni Jehova, a mangipakita kadagiti kanta ken dagiti animated character a da Caleb ken Sophia. Nagsurat dagiti nagannak ken annak tapno iyebkasda ti apresasionda kadagiti nagduduma a video iti serye. Dagiti sumaganad ket sumagmamano laeng a komento nga impatulod dagiti ubbing:
“Thank you iti DVD nga ‘Umimdeng, Agtulnog, ket Mabendisionan.’ Inaldaw a dayta ti buybuyaek, a kaduak ti ay-ayamko a jaguar.”
—Zach, agtawen iti 5.
“Gapu iti baro a kanta, naammuak nga ay-ayatennak ni Apo Jehova ken kayatna a kanayon nga agkararagak kenkuana.”
—Mikariah, agtawen iti 6.
“Naadalko ti agtulnog kada nanang ken tatangko ken mangipakni kadagiti warak. Thank you iti panangaramidyo kadagitoy a video para kadakami nga ubbing.”
—Nicole, agtawen iti 8.
“Thank you kadagiti video. Nakamaymayat ken makapakatawa. Kaykayatko unay.”—Mckenzie, agtawen iti 5.
“Magusgustuak dagiti video nga Agbalinka a Gayyem ni Jehova. Inaldaw a buybuyaek dagita. Nakaim-imbag a talaga ni Jehova ta ibagbagana kadatayo ti pampanunotenna.”
—Ava, agtawen iti 8.
“Kaykayatko a buyaen dagiti video. Kayatko pay nga ikabesa amin a kanta. Mas ay-ayatekon ni Apo Jehova gapu kadagiti video.”
—Devon, agtawen iti 4.
“Adda koma manen baro a video ni Caleb! Agaramidkayo pay iti adu!”
—Vance, agtawen iti 8.
Australia—Shiloh, agtawen iti 6
Leksion 12: Nagpasiar da Caleb ken Sophia Idiay Bethel
Australia—Sienna, agtawen iti 8
Kanta 106: Pannakigayyem ken Jehova
Brazil—Eduardo, agtawen iti 10
Leksion 13: Tulongannaka ni Jehova nga Agbalin a Natured
Germany—Michele, agtawen iti 11
Leksion 10: Agsingsingpetka ken Dika Agim-imut
Germany—Priscilla, agtawen iti 8
Leksion 11: Mangpakawanka a Di Mapilpilitan
Japan—Miku, agtawen iti 7
Leksion 13: Tulongannaka ni Jehova nga Agbalin a Natured
Japan—Tomoaki, agtawen iti 10
Leksion 6: Pangngaasim ken Pagyamanan
Mexico—Samuel, agtawen iti 7
Leksion 9: Pinarsua ni Jehova ti Amin a Bambanag
United States—Adriana, agtawen iti 6
Kanta 92: “Ikasabam ti Sao”
United States—Anthony, agtawen iti 11
Leksion 2: Agtulnogka ken Jehova
Ammuem ti Ad-adu Pay
Kasano a Masursuro Dagiti Annak nga Ayaten ti Dios?
Kasanom a danonen ti puso ti anakmo babaen ti mensahe ti Biblia?
Isuroyo Kadagiti Annakyo Dagiti Moral a Prinsipio
Ammo kadi dagiti annakyo ti kinapudno maipapan iti sex? Ammuem dagiti pagalagadan ti Dios ken no ania ti maibalakadmo iti annakmo.


text:
Sistema ti nerbios
Ti sistema ti nerbios ket isu ti paset iti bagi ti ayup a mangitunos kadagiti boluntario ken saan a boluntario a panagtignay iti ayup ken mangirangarang kadagiti senial ti nagbaetan dagiti nadumaduma a paset iti bagi. Kadagiti kaaduan a kita ti ayup ket buklen iti dua a nangruna a paset, ti sentral ti sistema ti nerbios (CNS) ken ti periperiko a sistema ti nerbios (PNS). Ti CNS ket isu ti aglaon iti utekken ti duri. Ti PNS ket nangruna a mangbuel kadagiti urat ti nerbios, a dagitoy ket dagiti atiddog nga urat a mangikapet ti CNS kadagiti tungngal maysa a paset iti bagi. Ti PNS ket mangiraman kadagiti motor ti neurona, a mangtimbeng ti boluntario a panaggunay, ti autonomiko a sistema ti nerbios, a buklen ti simpatetiko a sistema ti nerbios ken ti parasimpatetiko a sistema ti nerbios ken mangtimbeng kadagiti inboluntario nga annong, ken ti enteriko a sistema ti nerbios, ti nawaya bassit a paset ti sistema ti nerbios a ti annongna ket ti panagtengngel ti sistema ti sistema ti panagkalpa.


text:
Panagluas iti limbang
Ti panagluas iti limbang (Ingles: spaceflight) ket balistika a panagluas idiay wenno iti kaunegan ti akin-ruar a limbang. Ti panagluas iti limbang ket no usaren ti pagluganan ti limbang nga adda wenno awan iti agalugan a tao. Kas pagarigan panagluas iti limbang ti tao ket mairaman ti Ruso a programa ti Soyuz , ti Sapace shuttle a progra ti Estados Unidos , ken ti pay agdama nga Internasional nga Estasion ti Limbang. Dagiti kas pagarigan ti awan taona a panagluas iti limbang ket mairaman ti space probe a nangpanaw ti pagliklikmutan iti Daga, ken dagiti pay satelite a agliklikmut iti lawlaw ti Daga, a kas dagiti satelite ti komunikasion. Dagitoy ket agtiynayda babaen ti telerobotiko a panagtengngel wenno napno nga autonomo.
Ti panagluas iti limbang ket inus-usar iti panagsukisok iti limbang, ken dagiti pay komersial nga aramid kasla iti turismo tiiti limbang ken dagiti satelite ti telekomunikasion. Adda pay adagiti saan a komersio a panag-usar iti panagluas iti limbang a mairaman dagiti obserbatorio ti limbang, dagiti satelite ti panagsiim ken dagiti panagpalpaliiw a satelite ti daga.
Ti panagluas iti limbang ket kadawyan a mangrugi iti maysa a panangipatayab ti kuitis , a mangited ti umuna a tapno abakenna ti puersa iti grabidad ken iduronna ti lugan ti limbang manipud ti rabaw ti Daga. No addanton iti limbang, ti panagkutkuti ti lugan ti limbang iti saan a naidurduron ken naidurduron ket sakupan babaen ti ti panagadal a tinawtawagan iti astrodinamika. Adda dagiti lugan ti limbang nga inganat inggana nga aggigian iti limbang, adda met dagiti maburburak it ilas-ud ti atmosperiko a panagsubli, ken dagiti dadduma ket makaabot iti planetario wenno lunar a rabaw para iti panagsanglad wenno impakto.


text:
SANGALUBONGAN A PANANGASABA KEN PANANGISURO
Dagiti Pagilian ti America
PAGILIAN 57
POPULASION 982,501,976
AGIBUMBUNANNAG 4,102,272
PANANGYADAL ITI BIBLIA 4,345,532
Panagadal iti Biblia a Kandela ti Silaw
Agserserbi iti nasulinek a teritoria ti Brazil ti maysa nga agassawa nga special pioneer. Naammuanda ti maipapan ken Valdira, maysa a babai a nakipagadal iti Biblia 13 a tawenen ti napalabas. Kalpasan ti panagbiahe ti agassawa iti natapok a kalsada ken kadagiti karayan a delikado a ballasiwen, nadanonda ni Valdira, a magagaran a mangituloy iti panagadalna. Gapu ta narigat a madanon ti lugarda, masapul a mangaramid ti agassawa iti pamay-an tapno mayadalan latta ni Valdira. Adda selponna ngem masapul pay a mapan iti lugar nga adayo iti kabalbalayan tapno maaddaan iti napigpigsa a signal. Kasta met, makapagadal laeng iti Biblia kalpasan ti alas nuebe ti rabii. Panunotem ti maysa a balasang nga agmaymaysa iti rabii iti lugar nga adayo iti kabalbalayan, a makipagad-adal iti Biblia babaen ti selpon a kandela ti silawna.
Dumdumngeg met ni Valdira iti gimong iti kada Domingo babaen ti selponna. Mapan iti lugar nga adayo iti kabalbalayan nga adda awitna a Biblia, Pagwanawanan, ken pagkantaan ket no agtudtudo, mangitugot pay iti payong.
Idi Marso, nagbiahe ni Valdira iti agarup 95 a kilometro a napan iti Kingdom Hall tapno agatender iti espesial a miting a nakairuaran ti rebisado nga edision ti New World Translation iti Portuguese. Naayatan idi nakaawat iti kopia ti baro a Biblia. Idi nakomendaran gapu iti kinapingetna nga agadal iti Biblia, kinuna ni Valdira, “Saan met unay a narigat!”
“Ammok nga Addanto Aldaw nga Umaykayo”
Dagiti Yukpa ket kabilang kadagiti Amerindian (Native American) nga aggigian idiay Colombia. Sakbay a napan ti special pioneer a ni Frank iti maysa kadagiti purokda, napakdaaran maipapan ken John Jairo, a panguluen ti purok a nangpapanaw iti sumagmamano a grupo ti relihion a mayat a mangasaba sadiay. Naminsan, idi naammuan ni John nga agkolkolekta iti apagkapullo ti maysa a ministro, namin-adu a pinaputokna ti paltogna iti tangatang ket pirmi ti taray ti ministro.
Kinuna ni Frank: “Idi nakadanonkamin iti purokda, maysa kadagiti annak a babbai ni John Jairo ti umuna a nakasaritami! Idi impakitami ti libro nga Ania a Talaga ti Isursuro ti Biblia?, kinunana a dagus, ‘Daytoy a relihion ti kayatko a pakimiembroan!’ Sa nagtartaray a napan ken tatangna tapno ibagana nga addakami. Pinaayabannakami a dagus ni John. Agnernerbioskami a simmango kenkuana. Sakbay pay nga agsaokami, kinunana: ‘Ammok a ti relihionyo ti pudno a relihion. Walo a tawenen ti napalabas, iti maysa a pagbasuraan idiay Becerril, adda nakitak a libro a kas iti intedyo iti anakko. Binasbasak dayta, ket manipud idin, ur-urayekon nga umaykayo ditoy. Ammok nga addanto aldaw nga umaykayo. Kayatko a suruandak, ti pamiliak, ken daytoy a purok iti maipapan iti Biblia. Silulukat dagiti ruanganmi para kadakayo.’
“Nakasangitkami iti imbagana. Immay nagdengngeg dagiti lumugar iti panangasabami, nga impatarus ni John Jairo iti lengguaheda. Idi pumanawkamin, nangipabulod iti bassit nga asno a nangkarga kadagiti bagahemi. Mangikonkonduktakami itan iti 47 a panagadal iti Biblia iti 120 a Yukpa manipud iti nagduduma a purok, a pakairamanan ni John Jairo ken ti anakna a babai.”
Nagbalbaliw ti Maysa a Manangidadanes
Ni José a taga-Ecuador ket dati a napeklan a Katoliko. Insuratna: “Kagurgurak la unay dagiti Saksi ni Jehova. Sangapulo a tawen nga indaddadanesko ida. Mangor-organisarak idi kadagiti grupo a mangraut kadagiti Saksi, kabkabilek ida, ken ak-akusarak ida nga agtatakaw. Sa idiay presinto, ipapilitko a siak ti mangikandado iti seldada. Adda idi dinadaelmi a lugan ti maysa a Saksi. Adda pay motorsiklo ti maysa a Saksi nga intapuakmi iti derraas.
“Idi 2010, nagsakitak iti swine flu. Imbaga ti doktorko a masapul a pumanawak iti kabambantayan ti Andes ket agyanak iti asideg ti igid ti baybay a nabarbara ti klimana tapno agpaimbag. Nagyanak iti bassit a farm ti kabagiak. Idi agangay, siakon ti nangaywan iti dayta. Gapu ta agmaymaysaak, desperadoak a makisarita iti uray siasino. Ket asino ti immay? Dagiti Saksi ni Jehova! Malidlidayak isu a nakisaritaak kadakuada ket nasdaawak iti panangilawlawagda iti Biblia. Immanamongak a mayadalan iti Biblia gapu laeng ta agusiosoak. Kalpasan ti innem a bulan, nakigimongakon. Nagbilibak iti kinaimbagda ken iti naayat a panangtratoda kaniak isu a naisaludsodko iti bagik, ‘Isuda ngatan dagiti pudno nga adipen ti Dios?’ Nagtultuloyak a rimmang-ay iti naespirituan ket nabautisaranak idi Abril 2014.
“Agbabbabawiak ta indadanesko idi dagiti Saksi. Ngem inikkannak ni Apo Jehova iti gundaway a mangilinteg iti dadduma a naaramidak. Iti asamblea sirkito idi Oktubre 4, 2014, nainterbiuak maipapan iti panangbusbusorko idi kadagiti Saksi. Insaludsod kaniak ti ispiker, ‘No maikkanka iti gundaway nga agpadispensar iti maysa kadagiti indadanesmo, asino ti kayatmo a pagpadispensaran?’ Dagus nga imbagak a kayatko ti agpadispensar iti maysa a kabsat nga agnagan Edmundo ngem saanko nga ammo no kasanok a mabirokan. Diak impagarup nga adda gayam ni Edmundo iti likud ti stage ta inyurnos dayta ti manangaywan iti sirkito. Nakasangit dagiti immatender idi naginnarakup ken nagsangsangitkami a dua iti stage.”
“Apo Jehova, Pangngaasim, Mabirokandak Koma Dagiti Saksim”
Nakapudpudot ken katengngaan ti aldaw idi nalpas ti maysa a grupo dagiti kakabsat a babbai idiay Asunción, Paraguay, ti teritoria a naited kadakuada. Nupay kasta, intultuloyda latta ti nangasaba iti sumagmamano a balay iti asideg. Imbaga ti maysa kadakuada, “Baka adda agkarkararag dita.” Iti maysa a balay, adda babai nga immisem kadagiti kakabsat ket dinamagna no Saksida. Imbagana a naggapu isuna idiay Bolivia ken makabulanen manipud idi immakar iti Paraguay gapu iti trabahona. Makipagad-adal idin iti Biblia idiay Bolivia. Awan ti am-ammo dagiti kaarrubana a Saksi, isu nga inkararagna, “Apo Jehova, pangngaasim, mabirokandak koma dagiti Saksim.” Iti dayta met laeng nga aldaw, bimmisita dagiti kakabsat a babbai ket nayurnos ti panagadal iti Biblia.


text:
Galad ti Dios a Napatpateg Ngem Diamante
Nabayagen a nakapatpateg dagiti diamante. Aggatad ti dadduma iti minilion a doliar. Ngem iti panangmatmat ti Dios, adda kadi bambanag a napatpateg ngem diamante ken ti dadduma pay a napapateg a bato?
Ni Haykanush, a maysa a di bautisado nga agibumbunannag a taga-Armenia, ket nakasarak iti pasaporte iti asideg ti balayna. Naisapit iti pasaporte ti dadduma a debit card ken dakkel a gatad ti kuarta. Imbagana dayta ken lakayna, a maysa met a di bautisado nga agibumbunannag.
Agkasapulan unay dagitoy nga agassawa iti kuarta ken adu ti utangda, ngem inkeddengda nga ipan ti kuarta iti adres a naikabil iti pasaporte. Nasdaaw ti lalaki a makinkukua, kasta met ti pamiliana. Inlawlawag ni Haykanush ken kasta met ni lakayna a mapagpiaranda gapu kadagiti maad-adalda iti Biblia. Ammoda a masapul nga agbalinda a mapagpiaran, ket inusarda daytoy a gundaway a mangisarita iti maipapan kadagiti Saksi ni Jehova ken mangibati kadagiti literatura iti daytoy a pamilia.
Kayat ti pamilia ti mangted iti kuarta kas gunggona ken Haykanush, ngem saanna nga inawat. Kabigatanna, ti asawa ti makinkukua iti pasaporte binisitana ti agassawa iti balayda ket impilitna nga awaten ni Haykanush ti singsing a diamante kas panagyamanda.
Kas iti dayta a pamilia, adu ti masdaaw iti kinamapagpiaran ni Haykanush ken ni lakayna. Ngem masdaaw kadi ni Jehova? Ania ti panangmatmatna iti kinamapagpiaranda? Sayang kadi ti kinamapagpiaranda?
DAGITI KABABALIN A NAPATPATEG NGEM MATERIAL A BAMBANAG
Saan a narigat a sungbatan dagita a saludsod. Gapu ta ammo dagiti adipen ti Dios a ti panangipakitada kadagiti galad ni Jehova ket napatpateg iti imatang ti Dios ngem iti diamante, balitok, wenno dadduma pay a material a bambanag. Wen, ti panangmatmat ni Jehova no ania ti makaay-ayo ken saan ket naiduma unay iti panangmatmat ti kaaduan. (Isa. 55:8, 9) Ken para kadagiti adipenna, ti naan-anay a panangipakita kadagiti galad ni Jehova ket awan kaaspingna a gapuanan.
Makitatayo daytoy iti kuna ti Biblia maipapan iti pannakaawat ken sirib. Kuna ti Proverbio 3:13-15: “Naragsak ti tao a nakasarak iti sirib, ken ti tao a makagun-od iti panangilasin, ta ti pannakagun-od iti dayta kas gunggona ket nasaysayaat ngem iti pannakagun-od iti pirak kas gunggona ken ti pannakagun-od iti dayta kas apit ngem iti mismo a balitok. Napatpateg ngem kadagiti korales, ket amin a sabsabali pay a pakaragsakam saan a maipada iti dayta.” Nalawag a napatpateg ken Jehova dagita a kababalin ngem iti aniaman a gameng.
Komusta ngay ti kinamapagpiaran?
Ni Jehova ket napudno; “saanna a mabalin ti agulbod.” (Tito 1:2) Pinaltiinganna ni apostol Pablo nga agsurat kadagiti Hebreo a Kristiano idi umuna a siglo: “Itultuloydakami nga ikararagan, ta agtalekkami nga addaankami iti napudno a konsiensia, yantangay kayatmi ti agbiag a mapagtalkan iti amin a bambanag.”—Heb. 13:18.
Nangipaay ni Jesu-Kristo iti nagsayaat nga ulidan iti panagbalin a mapagpiaran. Kas pagarigan, lagipem idi imbaga ti nangato a padi a ni Caifas: “Babaen iti sibibiag a Dios pagsapataenka nga ibagam kadakami no sika ti Kristo nga Anak ti Dios!” Impudno ni Jesus nga isu ti Mesias, nupay no ti panangibagana iti pudno ket pakaigapuan ti panangibaga ti Sanhedrin nga isu ket agtabtabbaaw ken pakaigapuan ti pannakapapatayna.—Mat. 26:63-67.
Datayo ngay? No addatayo iti situasion a mabalin a saantayo nga ibaga ti amin wenno adda mabalin a baliwantayo tapno adda material a magunggonatayo, agbalintayo kadi latta a mapagpiaran?
KINAMAPAGPIARAN—NO APAY A NARIGAT
Kinapudnona, talaga a narigat ti agbalin a mapagpiaran kadagitoy maudi nga al-aldaw ta adu ti ‘managayat iti bagbagida, managayat iti kuarta.’ (2 Tim. 3:2) No adda pinansial a parikut wenno narigat ti agbirok iti trabaho, adu ti mangibaga a saan a dakes ti agtakaw, agkusit, wenno agbalin a saan a mapagpiaran. Nakasaksaknap daytoy a kapanunotan ta adu payen ti mangibaga a saanen a napateg ti agbalin a mapagpiaran nangruna no adda magun-odan a material a gunggona. Kasta ti inaramid ti sumagmamano a Kristiano ket gapu iti ‘kinaagumda iti material a gunggona,’ napukawda ti nasayaat a takderda iti kongregasion.—1 Tim. 3:8; Tito 1:7.
Ngem adu a Kristiano ti mangtultulad ken Jesus. Ammoda a napatpateg dagiti galad ti Dios ngem ti aniaman a kinabaknang wenno pagimbagan. Gapuna, dagiti agtutubo a Kristiano saanda nga agkusit tapno nangato ti gradoda idiay eskuelaan. (Prov. 20:23) Agpayso a ti panagbalin a mapagpiaran saan a kanayon a mangipaay iti gunggona, a kas ken Haykanush. Nupay kasta, nasayaat iti imatang ti Dios ti agbalin a mapagpiaran, ken makatulong daytoy tapno mataginayontayo ti nakapatpateg a nadalus a konsiensia.
Ipakita dayta ti kapadasan ni Gagik. Kunana: “Sakbay a nagbalinak a Kristiano, agtrabtrabahoak idi iti dakkel a kompania a sadiay ti makinkukua iti kompania saanna a baybayadan ti kompleto a buis babaen ti panangireportna a bassit laeng ti ganansia ti kompania. Kas direktor a mangimanmanehar iti kompania, namnamaenna a ‘makitulagak’ iti ahente nga agsingsingir iti buis a mangtedak iti pasuksok tapno saanna a dillawen ti panagkusit ti kompania. Gapu iti dayta, am-ammodak a saan a mapagpiaran. Idi naammuak ti kinapudno, saankon a kayat nga aramiden dayta, uray pay no nangato ti sueldok. Imbes ketdi, nanglukatak iti bukodko a negosio. Ket manipud iti umuna nga aldaw, legal nga inrehistrok ti kompaniak ken binayadak ti amin a buisko.”—2 Cor. 8:21.
Insalaysay ni Gagik: “Kagudua laengen ti birokko iti dati a sapulko, isu a marigatanak a mangipaay iti kasapulan ti pamiliak. Nupay kasta, naragragsakak itan. Nadalusen ti konsiensiak iti imatang ni Jehova. Nagbalinak a nasayaat nga ulidan iti dua a babbarok, ken nagbalinak a kualipikado a maaddaan iti pribilehio iti kongregasion. Kadagiti ahente nga agsingsingir iti buis ken dadduma pay a pakilangenak iti negosio, am-ammodak itan a mapagpiaran a tao.”
NI JEHOVA TI TUMULONG
Ay-ayaten ni Jehova dagidiay mangarkos iti pannursurona babaen ti panangipakitada kadagiti nagsasayaat a galadna, agraman ti kinamapagpiaran. (Tito 2:10) Pinaltiinganna ni Ari David a mangipasigurado iti daytoy: “Maysaak idi nga agtutubo, kasta met a limmakayakon, ket kaskasdi a saanak a nakakita iti asinoman a nalinteg a naan-anay a nabaybay-an, wenno uray dagiti putotna nga agsapsapul iti tinapay.”—Sal. 37:25.
Ti kapadasan ti matalek a ni Ruth ti mangipakita iti daytoy. Nagtalinaed iti katuganganna a ni Noemi, imbes a panawanna idi baketen. Immakar ni Ruth idiay Israel, a sadiay mabalinna ti agdayaw iti pudno a Dios. (Ruth 1:16, 17) Idi adda idiay Israel, impakita ni Ruth nga isu ket mapagpiaran ken nagaget, a sigagaget a nagadas kas nalawag a naibilin iti Linteg. Kas iti napasaran ni David idi agangay, ni Jehova saanna a binaybay-an ni Ruth ken ni Noemi. (Ruth 2:2-18) Saan laeng a material a banag ti impaay ni Jehova ken Ruth. Pinilina ni Ruth nga agbalin a pagtaudan ni Ari David ken uray ti naikari a Mesias!—Ruth 4:13-17; Mat. 1:5, 16.
Mabalin nga adda dagiti kasasaad a marigatan ti dadduma nga adipen ni Jehova a maaddaan iti umdas a kasapulanda iti biag. Imbes nga agkusitda, gagetanda ti agtrabaho. Ipakpakitada ngarud nga ipatpategda dagiti nagsasayaat a galad ti Dios, a pakairamanan ti kinamapagpiaran, ngem iti aniaman a banag.—Prov. 12:24; Efe. 4:28.
Kas ken Ruth, dagiti Kristiano iti intero a lubong impakitada ti pammati a tulongan ida ni Jehova. Naan-anay nga agtalekda iti Daydiay nangikari iti daytoy iti Saona: “Saankanto a pulos panawan ket saankanto a pulos baybay-an.” (Heb. 13:5) Maulit-ulit nga impakita ni Jehova a kabaelanna ken tulonganna dagiti marigrigat a kanayon a mangipakita iti kinamapagpiaran. Tungtungpalenna ti karina nga ipaayna dagiti kasapulantayo.—Mat. 6:33.
Wen, mabalin nga ipateg dagiti tattao ti diamante ken ti dadduma pay a banag. Ngem masiguradotayo nga ipatpateg nga amang ti Amatayo idiay langit ti panangipakitatayo iti kinamapagpiaran ken ti dadduma pay a galadna ngem iti aniaman a napateg a gameng!


text:
1974
Ti 1974 ket maysa a kadawyan a tawen a nangrugi iti aldaw ti Martes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Abril[urnosen | urnosen ti taudan]
- Abril 28 – Penélope Cruz , aktres a naipasngay idiay Espania
Hulio[urnosen | urnosen ti taudan]
- Hunio 24 – Ruffa Gutierrez , aktres a naipasngay idiay Filipinas
Hulio[urnosen | urnosen ti taudan]
- Hulio 30 – Hilary Swank, Amerikana nga aktres
Nobiembre[urnosen | urnosen ti taudan]
- Nobiembre 11 – Leonardo DiCaprio, Amerikano nga aktor
- Nobiembre 28 – Allen Pineda Lindo , maysa a Filipino-Amerikano a kumakanta


text:
Prepektura ti Aomori
Ti Prepektura ti Aomori (青森県 Aomori-ken?) ket maysa a prepektura ti Hapon a mabirukan idiay Rehion ti Tōhoku.[2] Ti kapitoliona ket ti siudad ti Aomori.[3]
Dagiti linaon
Pakasaritaan[urnosen | urnosen ti taudan]
Aginggana idi Restorasion ti Meiji, ti lugar ti prepektura ti Aomori ket ammo idi a kas ti akin-amianan a parte ti Probinsia ti Mutsu.[4]
Idi las-ud ti paset ti panawen ti Edo ti sangkaputotan ti Hirosaki ket nangrugida a nangbangon iti puerto iti agdama a siudad ti Aomori. Adda idi dagiti berde a kakaykayuan iti asideg ti siudad ken inus-usar idi a kas dulon para kadagiti barko a napnapan iti puerto. Dagitoy a berde a kakaykayuan ket tinawtawagan iti aoi-mori ken isu daytoy ti nakaalaan ti nagan ti Aomori. Ti prepektura ket rimsua idi 1871. Ti ili ti Aomori ket nabangon idi 1889. Ti ili ket nainkorporado a kas siudad idi 1898 ken addaan daytoy iti populasion iti 28,000. Nauram ti distrito ti Yasukata idi Mayo 3, 1910. Inabuyotan babaen dagiti napigsa nga angin, ti uram ket pinardasanna a dinadael ti sibubukel a siudad. Ti uram ket nakapatay iti 26 ket nakadunor kadagiti 160 nga agtataeng. Daytoy ket nagdadael kadagiti 5,246 a balay ken inuramna dagiti 19 a pagipenpenen a pasdek ken dagiti 157 a bodega. Idi 10:30 p.m. idi Hulio 28, 1945 ti Amerikano nga eskuadra ti dagiti B29 ba bombador ket binombada ti sumurok a 90% iti siudad.
Klima[urnosen | urnosen ti taudan]
Ti klima ti prepektura ti Aomori ket relatibo a nalamiis. Daytoy ket addaan iti uppat a naisangayan a tiempo ket addan iti natimbeng a temperatura iti 10 °C. Dagiti panagbalbaliw ti klima ket adda met iti pagbaetan dagiti akindaya (bangir ti Taaw Pasipiko) ken akinlaud a (bangir ti Baybay ti Hapon) parte ti prepektura. Daytoy ket gapu ti Banbantay ti Ou a mapan iti amianan aginggana iti abagatan ken bingayenna dagiti dua a rehion. Ti akinlaud a bangir ket suheto dagiti nakaro a nepnep ken bassit a lawag ti init a pagresultaan ti nakaro a panagniebe iti las-ud ti panaglalam-ek. Ti akindaya a bangir ket ket makaawat laeng ti bassit a lawag ti init iti las-ud dagiti bulan ti panaglalam-ek, iti Hunio aginggana iti Agosto, ken dagiti temperatura ket relatibo nga agtalinaay a nalamiis. Ti kababaan a nairehistro a temperatura iti las-ud ti panaglalam-ek ket -9.3 °C, ken ti kangatuan a nairehistro a temperatura iti las-ud ti kalgaw ket 33.1 °C.
Heograpia[urnosen | urnosen ti taudan]
Ti Prepektura ti Aomori ket ti akin-amianan unay a prepektura iti Honshu ken sanguenna ti Hokkaido iti ballasiw ti Lingsat Tsugaru. Daytoy ket beddenganna ti Akita ken Iwate iti abagatan. Ti Oma, iti akin-amianan a daya nga ungto ti nasukog iti wasay a Peninsula Shimokita, ket ti akin-amianan unay a punto ti Honshu. Ti Shimokita ken ti Peninsula Tsugaru ket palikmutannda ti Luek Mutsu. Iti pagbaetan dagitoy a peninsula ket mabirukan ti Peninsula Natsudomari, ti akin-amianan a patingga ti Banbantay Ōu. Dagitoy tallo a peninsula ket prominente a makita iti simbolo ti prepektura, ti naestilo a mapa.
Ti Danaw Towada, ti abut ti bulkan a danaw, ket sakkawenna ti pagbeddengan ti Aomori' iti Akita. Ti Karayan Oirase ket agayus nga agpadaya manipud iti Danaw Towada. Ti Banbantay Shirakami ket mabirukan iti akindaya nga Aomori ken aglaon ti naudi a birhen a kabakiran ti kayo ti beech ket habitat daytoy dagiti sumurok a 87 sebbangan dagiti billit.
Manipud idi Abril 1, 2012, 12% iti dagup a kalawa ti daga ti prepektura ket naidesignado idi a kas dagiti Natural a Parke, a kas dagiti nailian a parke ti Towada-Hachimantai, Shimokita Hantō, ken ti Tsugaru, ken dagiti prepektural a natural a parke ti Akaishi Keiryū Anmon no Taki, Asamushi-Natsudomari, Ashino Chishōgun, Iwaki Kōgen, Kuroishi Onsenkyō, Nakuidake, Ōwani Ikarigaseki Onsenkyō, ken ti Tanesashi Kaigan Hashikamidake.[5]
Dagiti siudad[urnosen | urnosen ti taudan]
Adda dagiti sangapulo a siudad a mabirukan iti Prepektura ti Aomori:
Dagiti ili ken dagiti purok[urnosen | urnosen ti taudan]
Dagitoy dagiti ili ken dagiti purok iti tunggal maysa a distrito:
Dagiti silpo ti ruar[urnosen | urnosen ti taudan]
Midia a mainaig iti Prepektura ti Aomori iti Wikimedia Commons
- Opsial a website ti Prepektura ti Aomori {{ja ikono}
- Opsial a website ti Prepektura ti Aomori
- Pakaammo ti panagbiahe idiay Prepektura ti Aomori manipud iti Wikivoyage (Ingles)
Dagiti nagibasaran[urnosen | urnosen ti taudan]
- ^ Nailian a Senso ti 2010 Dagiti Umuna a Resulta
- ^ Nussbaum, Louis-Frédéric. (2005). "Aomori-ken" iti Japan Encyclopedia, p. 35 iti Liblibro ti Google; "Tōhoku" iti p. 970 iti Liblibro ti Google
- ^ Nussbaum, "Aomori" iti p. 35 iti Liblibro ti Google
- ^ Nussbaum, "Provinces and prefectures" iti p. 780 iti Liblibro ti Google
- ^ "General overview of area figures for Natural Parks by prefecture" (PDF). Ministry of the Environment. Naala idi 19 Agosto 2012.


text:
Agpasukogka iti Disiplina ni Jehova
“Babaen iti pammatigmaanmo idalannakto, ket kalpasanna ipannakto iti mismo a kinadayag.”—SAL. 73:24.
1, 2. (a) Ania dagiti napateg a banag a mangpasayaat iti relasiontayo ken Jehova? (b) Kasanotay a magunggonaan no adalentayo dagiti salaysay iti Biblia maipapan iti reaksion dagiti tattao iti disiplina ti Dios?
“NO MAIPAPAN kaniak, ti iyaadani iti Dios naimbag kaniak. Iti Soberano nga Apo Jehova insaadko ti kamangko.” (Sal. 73:28) Apay a nayebkas ti salmista ti kasta a panagtalekna iti Dios? Napaliiwna ti talna dagiti nadangkes a tattao ket nagsakit ti nakemna idi damo. Insennaayna: “Kinaubbaw ti panangdalusko iti pusok ken ti panangbuggok kadagiti imak iti mismo a kinaawan basol.” (Sal. 73:2, 3, 13, 21) Ngem idi napan iti “naindaklan a santuario ti Dios,” nabigbigna a di umiso ti panangmatmatna isu nga inlintegna dayta. Iti kasta, napagtalinaedna a nasinged ti relasionna iti Dios. (Sal. 73:16-18) Kastoy ti nasursuro daytoy a managbuteng iti Dios iti dayta a kapadasanna: Napateg ti pannakikadua iti ili ti Dios, panangawat iti balakad, ken panangyaplikar iti dayta tapno agtalinaed a nasinged ken Jehova.—Sal. 73:24.
2 Kayattayo met ti agbalin a nasinged iti pudno ken sibibiag a Dios. Tapno maaramidantayo dayta, nasken nga agpasukogtayo iti balakad wenno disiplinana, iti kasta agbalintayo a makaay-ayo kenkuana! Idi un-unana, ti Dios siaasi nga impaayanna dagiti indibidual ken nasion iti gundaway a mangawat iti disiplinana. Nailanad iti Biblia dagiti tignayda agpaay a “pakasursuruantayo” ken “pammakdaar kadatayo a nadatngan dagiti panungpalan dagiti sistema ti bambanag.” (Roma 15:4; 1 Cor. 10:11) No adalentayo a naimbag dagitoy a salaysay, ad-adda a maam-ammotayo ni Jehova ken makitatayo no kasano a magunggonaantayo iti panangsukogna.
NO KASANO TI PANANGARAMAT TI AGDAMDAMILI ITI AUTORIDADNA
3. Kasano a nailadawan iti Isaias 64:8 ken iti Jeremias 18:1-6 ti autoridad ni Jehova kadagiti tattao? (Kitaen ti ladawan iti rugi ti artikulo.)
3 Kastoy ti panangiladawan ti Isaias 64:8 iti autoridad ni Jehova kadagiti indibidual ken nasion: “O Jehova, sika ti Amami. Dakami ti pila, ket sika ti Managdamilimi; ket dakami amin aramidnakami ta imam.” Ti agdamdamili sukogenna ti pila wenno pitak sigun iti kayatna. Saan a mabalin nga ibaga ti pila ti aramiden ti agdamdamili. Umasping iti dayta, saan a mabalin nga ibaga dagiti tattao ti aramiden ti Dios. Awan kalintegantayo a mangdiktar iti Dios, no kasano a ti pila saanna a madiktaran ti agdamdamili.—Basaen ti Jeremias 18:1-6.
4. Sukogen kadi lattan ni Jehova dagiti tattao ken nasion sigun iti kayatna? Ilawlawagmo.
4 Impakita ni Jehova iti nagkauna nga Israel a kaslada iti pila iti ima ti agdamdamili. Ngem adda dakkel a nakaidumaan ni Jehova. Makaaramid ti agdamdamili iti nadumaduma a basehas manipud iti pila. Ngem sukogen latta ngatan ni Jehova dagiti tattao ken nasion sigun iti kayatna, a pagbalinenna a naimbag ti dadduma ken dakes met ti sabsabali? Ti sungbat ti Biblia ket saan. Inikkan ni Jehova dagiti tattao iti nakapatpateg a sagut—ti wayawaya nga agpili. Saanna nga usaren ti autoridadna kas Soberano tapno pilitennatayo nga agtulnog kenkuana. Dagiti tattao ti agpili no kayatda ti agpasukog iti Namarsua, ni Jehova.—Basaen ti Jeremias 18:7-10.
5. No saan a kayat dagiti tattao ti agpasukog ken Jehova, kasano nga aramatenna ti autoridadna kadakuada?
5 Kasanon no sipapakinakem a di kayat dagiti tattao ti agpasukog iti Naindaklan nga Agdamdamili? Kasano ngata nga usarenna ti autoridadna? Panunotem no ania ti mapasamak no narigat a sukogen ti pila para iti maysa a kita ti basehas. Mabalin nga usaren dayta ti agdamdamili iti sabali a kita ti basehas, wenno ibellengna lattan! No saan a masukog ti pila, kaaduanna a kamali dayta ti agdamdamili. Ngem saan a kasta iti biang ti Naindaklan nga Agdamdamili. (Deut. 32:4) No saan nga agpasukog ken Jehova ti maysa a tao, dayta a tao ti makimbasol. Suksukogen ni Jehova dagiti tattao sigun iti reaksionda. Dagidiay mangipangag kenkuana masukogda iti makagunggona a pamay-an. Kas pagarigan, dagiti napulotan a Kristiano ket ‘basbasehas ti asi’ a nasukog kas ‘basbasehas a maipaay iti nadayaw a pakausaran.’ Iti sabali a bangir, dagidiay sipapakinakem a sumupiat iti Dios agbalinda laeng a ‘basbasehas ti pungtot a naaramid a maikari iti pannakadadael.’—Roma 9:19-23.
6, 7. Ania ti nagduma a reaksion da Ari David ken Ari Saul iti balakad ni Jehova?
6 Ti maysa a pamay-an a suksukogen ni Jehova dagiti tattao ket babaen ti balakad wenno disiplina. Makitatayo no kasano nga aramatenna ti autoridadna kadagidiay sukogenna babaen ti panangusigtayo iti umuna a dua nga ari ti Israel—da Saul ken David. Idi nagbasol ni Ari David iti pannakikamalala ken Bat-seba, mismo a sinagabana ti epekto ti inaramidna ken nagsagaba met ti sabsabali. Nupay maysa nga ari ni David, saan nga inliklik ni Jehova iti nainget a disiplina. Imbaon ti Dios ti propetana a ni Natan a mangtubngar ken David. (2 Sam. 12:1-12) Ania ti reaksion ni David? Inaminna ti basolna ket nagbabawi. Iti kasta, impaayan ti Dios iti asi.—Basaen ti 2 Samuel 12:13.
7 Ngem saan a kasta ti reaksion ni Ari Saul, ti sinunuan ni David, iti balakad a naipaay kenkuana. Babaen ken propeta Samuel, sibabatad nga imbilin ni Jehova ken Saul a dadaelenna ti amin nga Amalekita ken dagiti tarakenda nga animal. Sinukir ni Saul daytoy a bilin ti Dios. Inispalna ni Agag, ti ari, ken ti nasasayaat a tarakenda. Apay? Nalabit kayatna a padayawan ti bagina. (1 Sam. 15:1-3, 7-9, 12) Idi nabalakadan, pinalukneng koma ni Saul ti pusona ken impalubosna a sukogen ti Naindaklan nga Agdamdamili. Ngem saan a nagpasukog ni Saul. Inkalinteganna ti inaramidna. Impambarna nga awan pagdaksan ti inaramidna ta mabalin a maidaton dagidiay nga animal, ket tinagibassitna ti balakad ni Samuel. Inlaksid ni Jehova ni Saul kas ari, ket saannan a naisubli ti nasayaat a relasionna iti pudno a Dios.—Basaen ti 1 Samuel 15:13-15, 20-23.
DI MANGIDUMDUMA TI DIOS
8. Ania ti masursurotayo iti reaksion ti nasion ti Israel iti panangsukog ni Jehova?
8 Saan laeng a dagiti indibidual no di pay ket dagiti nasion ti ipapaayan ni Jehova iti gundaway nga agtulnog iti panangsukogna. Idi 1513 B.C.E., kalpasan a nawayawayaan ti Israel manipud pannakaadipen idiay Egipto, pinili ida ni Jehova kas naisangsangayan nga ilina. Addaanda iti pribilehio nga agpasukog iti Dios. Ngem intultuloyda nga aramiden ti dakes iti imatang ni Jehova, a nagdaydayawda pay ketdi iti didios dagiti nasion iti aglawlawda. Maulit-ulit a nangibaon ni Jehova kadagiti propeta tapno agbalbaliwda, ngem saan a dimngeg ti Israel. (Jer. 35:12-15) Masapul a maipaayan ti Israel iti nadagsen a disiplina gapu iti kinasukirda. Kas iti basehas a maikari a madadael, ti makin-amianan a sangapulo-tribu a pagarian ket pinarmek dagiti Asirio ken ti makin-abagatan a dua-tribu a pagarian dinadael met dagiti Babilonio. Adda nakapatpateg a leksion a maadaltayo iti dayta. Magunggonaantay laeng iti panangsukog ni Jehova no agtulnogtayo iti dayta.
9, 10. Ania ti reaksion dagiti taga-Nineve iti pakdaar ti Dios?
9 Impaayan met ni Jehova dagiti umili iti Nineve a kabesera ti Asiria iti gundaway a mangipangag iti pakdaarna. Kinunana ken Jonas: “Tumakderka, mapanka idiay Nineve a dakkel a siudad, ket iwaragawagmo maibusor kenkuana a ti kinadakesda dimmanon iti sanguanak.” Inkeddeng ni Jehova a dadaelen ti Nineve gapu iti kinadakesda.—Jon. 1:1, 2; 3:1-4.
10 Nupay kasta, idi inwaragawag ni Jonas ti mensahe ti pannakadadael, “dagiti tattao ti Nineve nangrugida a maaddaan iti pammati iti Dios, ket nangiwaragawagda iti panagayunar ken nangikawesda iti tinakpil, manipud iti daydiay kadadakkelan kadakuada agingga a mismo iti daydiay kanunumuan kadakuada.” Ti arida “timmakder manipud tronona ket inuksobna iti bagina ti opisial a kawesna ket inabbungotanna ti bagina iti tinakpil ket nagtugaw iti dapdapo.” Nagpasukog dagiti taga-Nineve ken Jehova ket nagbabawida. Kas resultana, saan a dinadael ni Jehova ti siudad.—Jon. 3:5-10.
11. Ania a kualidad ni Jehova ti nabatad iti pannakilangenna iti Israel ken iti Nineve?
11 Nupay pinili ni Jehova ti Israel kas naisangsangayan nga ilina, saanna nga inliklik kadakuada ti disiplina. Iti sabali a bangir, awan ti naisangsangayan a relasion dagiti taga-Nineve iti Dios. Kaskasdi, pinakdaaranna ida ket impakitaanna ida iti asi idi nangipangagda wenno nagpasukogda kenkuana. Nabatad nga ipakita dagitoy a pagarigan a ti Dios “awan tratuenna buyogen ti panangidumduma”!—Deut. 10:17.
NAINKALINTEGAN KEN SIDADAAN A MAKIBAGAY NI JEHOVA
12, 13. (a) Apay a baliwan ti Dios ti pangngeddengna no situtulok nga agpasukog kenkuana dagiti indibidual? (b) Ania ti kaipapanan ti ‘panagladingit’ ni Jehova iti kaso ni Saul, ken iti kaso ti Nineve?
12 Ipakita ti wagas a panangsukog kadatayo ti Dios nga isu ket nainkalintegan ken sidadaan a makibagay. Baliwanna ti pangngeddengna no makitana nga agbaliw ti tignay dagiti tattao. Kas pagarigan, ‘nagladingitan ni Jehova a pinagturayna ni Saul kas ari.’ (1 Sam. 15:11) Idi nagbabawi dagiti taga-Nineve ken naglikudandan dagiti dakes nga aramidda, kuna ti Biblia: “Nagladingitan ti pudno a Dios ti didigra a sinaona nga ipagtengna kadakuada; ket saanna nga impagteng dayta.”—Jon. 3:10.
13 Ti Hebreo a sao a naipatarus a “nagladingitan” literal a kaipapananna ti panangbaliw iti panangmatmat wenno desision. Kas pagarigan, pinili ni Jehova ni Saul kas ari ngem idi agangay, inlaksidna gapu ta nagsukir. Nagladingitan met ti Dios ti didigra nga ipagtengna koma kadagiti taga-Nineve, ket saanna ida a dinadael gapu ta nagbabawida. Anian a makapabang-ar a maammuan a ni Jehova, ti Naindaklan nga Agdamdamili, ket nainkalintegan ken sidadaan a makibagay, naparabur ken naasi, sidadaan a mangbaliw iti pangngeddengna gapu iti positibo a panagbalbaliw ti maysa a nagbasol!
SAANTAY KOMA A LAKSIDEN TI DISIPLINA NI JEHOVA
14. (a) Kasano a suksukogennatayo ita ni Jehova? (b) Ania koma ti reaksiontayo iti panangsukog ti Dios?
14 Suksukogennatayo ita ni Jehova kangrunaanna babaen ti Saona, ti Biblia, ken ti organisasionna. (2 Tim. 3:16, 17) Saan kadi a rumbeng nga awatentayo ti aniaman a balakad wenno disiplina babaen kadagita? Kasano man kabayagtayon a nabautisaran wenno addaantay man iti adu a pribilehio, itultuloytay koma nga ipangag ti balakad ni Jehova, ket agpasukogtayo kas basbasehas maipaay iti nadayaw a pakausaran.
15, 16. (a) Ania dagiti mabalin a marikna ti maysa no mapukaw dagiti pribilehiona? Mangted iti pagarigan. (b) Ania ti makatulong kadatayo a mangdaer kadagiti negatibo a rikrikna a resulta ti pannakadisiplina?
15 Maipapaay kadatayo ti dadduma a disiplina babaen ti instruksion wenno panangilinteg. Ngem no dadduma, kasapulantay ti disiplina gapu ta ditay inaramid ti umiso. Ti kasta a disiplina mabalin a ramanenna ti pannakaikkat dagiti pribilehio. Usigentayo ti kapadasan ni Dennis * a nagserbi idi kas panglakayen. Nakaaramid iti dakes gapu iti di umiso a desisionna mainaig iti negosio, ket natubngar iti pribado. Ania ti narikna ni Dennis iti daydi rabii a naipakaammo iti kongregasion a naikkaten a panglakayen? “Nariknak ti kasta unay a pannakapaay,” kunana. “Iti nasurok a 30 a tawen, naaddaanak iti adu a pribilehio. Napadasak ti nag-regular pioneer, nagserbi iti Bethel, ken nadutokanak a ministerial nga adipen sa panglakayen idi agangay. Kaiparparangko met ti damo a palawagko iti kombension distrito. Idi kuan, napukaw a namimpinsan dagita. Napalalo ti bainko, ket impagarupko nga awanen ti serbik iti organisasion.”
16 Kasapulan ni Dennis a balbaliwan ti kababalinna. Ngem ania ti nakatulong kenkuana a mangdaer iti napalalo a bainna? Inlawlawagna: “Inkagumaak a pagtalinaeden ti nasayaat a naespirituan a rutina. Ket dakkel met ti naitulong ti suporta dagiti kakabsat ken ti pammaregta manipud kadagiti publikasiontayo. Kasla personal a surat kaniak a sungbat dagiti kararagko ti artikulo nga ‘Adda Kadi Pribilehiom Idi? Mabalinmo Kadi Manen ti Agserbi?’ iti Agosto 15, 2009 a Ti Pagwanawanan. Ti magustuak a balakad ket, ‘Bayat nga awananka pay kadagiti kanayonan nga annongen iti kongregasion, ipamaysam a pabilgen ti espiritualidadmo.’” Kasano a nagunggonaan ni Dennis iti dayta a disiplina? Kinunana kalpasan ti sumagmamano a tawen, “Inikkannak manen ni Jehova iti pribilehio nga agserbi kas ministerial nga adipen.”
17. Kasano a ti pannakailaksid matulonganna ti maysa a nagbasol? Mangted iti pagarigan.
17 Ti sabali pay a disiplina manipud ken Jehova ket ti pannakailaksid. Dayta ti mangsalaknib iti kongregasion manipud iti dakes nga impluensia ken matulonganna met nga agbabawi ti nagbasol. (1 Cor. 5:6, 7, 11) Nailaksid ni Robert iti gistay 16 a tawen, nga iti dayta a tiempo sisusungdo nga inyaplikar dagiti nagannak ken kakabsatna ti bilin ti Sao ti Dios nga isardeng ti makikadkadua kadagiti agar-aramid iti dakes, uray kablaawan man la koma ida. Sumagmamano a tawen itan a naisubli ni Robert ket rumangrang-ay ti espiritualidadna. Idi naisaludsod no ania ti nakatignayanna nga agsubli ken Jehova ken iti ilina kalpasan ti nabayag a tiempo, kinunana a gapu dayta iti saan a pannakilangen kenkuana ti pamiliana. “No koma nakilangen kaniak ti pamiliak iti uray apagbiit, wenno kinomustadak laeng, umanay koman dayta a nangpennek iti tarigagayko a makilangen kadakuada. Ket nalabit diak koma natignay nga agsubli iti Dios.”
18. Aniatay koma a kita ti pila kadagiti ima ti Naindaklan nga Agdamdamili?
18 Nalabit ditay kasapulan ti kasta a disiplina, ngem aniatayo ngata a kita ti pila kadagiti ima ti Naindaklan nga Agdamdamili? Ania ngata ti reaksiontayo no madisiplinatayo? Agbalintay kadi a kas ken David wenno kas ken Saul? Ti Naindaklan nga Agdamdamili ket isu ti Amatayo. Ditay liplipatan a “daydiay ayaten ni Jehova tubngarenna, kas met laeng iti panangtubngar ti maysa nga ama iti anak a pakasarakanna iti ragsak.” Gapuna, ‘saantayo koma a laksiden ti disiplina ni Jehova, ken saantayo a karurod ti pannubngarna.’—Prov. 3:11, 12.
^ par. 15 Nabaliwan dagiti nagan.


text:
Picong, Lanao del Sur
Ti Picong ket maysa a maika-4 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Picong ket nabingbingay a politikal kadagiti 19 a barbaranggay.[2]
- Bara-as
- Biosong
- Balangas
- Durian
- Ilian
- Liangan (Pob.)
- Maganding
- Maladi
- Mapantao
- Miculabo
- Pindolonan
- Punong
- Ramitan
- Torogan
- Tual
- Tuca
- Ubanoban
- Anas
- Mimbalawag
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
San Francisco, Quezon
Ti San Francisco ket maysa a maika-2 a klase nga ili iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti San Francisco iti 16 a barbaranggay.[2]
- Casay
- Butangiad
- Cawayan I
- Cawayan II
- Huyon-Uyon
- Ibabang Tayuman (Busdak)
- Ilayang Tayuman
- Inabuan
- Nasalaan
- Pagsangahan
- Poblacion
- Pugon
- Silongin
- Don Juan Vercelos
- Mabunga
- Santo Niño
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 16 Septiembre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Sasao nga Austronesio
Ti sasao nga Austronesio ket dagiti pamilia ti pagsasao nga adu a naiwarwaras iti amin a paset ti Maritimo nga Abagatan a daya nga Asia, Madagascar ken dagiti isla ti Taaw Pasipiko, nga adda met dagiti bassit a kameng iti kontinental nga Asia. Ti sasao nga Austronesio ket naisasao babaen dagiti agarup a 386 a riwriw a tattao, a mangaramid daytoy iti maikalima a kadakkelan a pamilia ti pagsasao babaen dagiti bilang ti agsasao, kalpasan laeng ti sasao nga Indo-Europeano, ti sasao a Sino-Tibetano, ti sasao a Niger-Kongo, ken ti sasao nga Aproasiatiko. Daytoy ket maipada iti Indo-Europeano, Niger–Kongo, ken Aproasiatiko a kas maysa kadagiti kasayaatan a nabangon a pamilia ti pagsasao. Dagiti kangrunaan a sasao nga Austronesio nga addaan iti kaaduan a bilang dagiti agsasao ket ti Malayo (Indones ken Malaysio), Habanes, ken Filipino (Tagalog).
Ni Otto Dempwolffket isu idi ti immuna a nagsukisok nga ekstensibo a nagsukimat iti Austronesio babaen ti panagusar ti komparatibo a pamay-an. Ti sabali pay nga Aleman, ni Wilhelm Schmidt, ket isu ti nagaramid ti balikas ti Aleman iti austronesisch[2] a nagtaud manipud iti Latin iti auster "abagatan nga angin" ken mainayon ti Griego iti nêsos "isl". Ti nagan nga Austronesio ket naporma idi manipud kadagiti isu met laeng a taudan. Ti pamilia ket naitunos a nanaganan, gapu ta ti kaaduan a sasao nga Austronesio ket naisasao kadagiti isla: bassit laeng dagiti pagsasao, a kas ti Malayo ken ti sasao a Chamiko, ket dagiti indihenio iti nangruna a daga ti Asia. Adu kadagiti sasao nga Austronesio nga addaan iti bassit unay nga agsasao, ngem dagiti kangrunaan a sasao nga Austronesio ket insasao babaen dagiti sangapulo a riniwriw a tattao ken ti maysa a pagsasao nga Austronesio, ti Malay, ket insasao babaen dagiti 250 a riwriw a tattao, a mangaramid daytoy iti maika-8 a kaaduan ti nangisasao a pagsasao iti lubong. Duapolo wenno ad-adu pay kadagiti pagsasao nga Austronesio ket opisial kadagiti respektibo a pagilianda (kitaen ti listaan dagiti kangrunaan ken opisial a sasao nga Austronesio).
Dagiti nadumaduma a taudan ket aggigiddiatda nga agbilang, ngem ti Austronesio ken Niger–Kongo ket dagiti dua a kadakkelan a pamilia ti pagsasao iti lubong, iti tunggal maysa ket addaan iti maysa a pagkalima iti dagup dagiti pagsasao a nabilang iti lubong. Ti heograpikal a gay-at ti Austronesio ket maysa idi a kadakkelan iti ania man a pamilia ti pagsasao sakbay ti pannakaiwarwaras ti Indo-Europeano iti kolonial a paset ti panawen, a mangsakop manipud iti Madagascar aginggana idiay akin-abagatan a daya nga aplaya ti Aprika aginggana iti Isla ti Paskua ti Panagungar idiay akindaya a Pasipiko. Ti Hawayano, Rapa Nui, ken Malagasi (a naisasao idiay Madagascar) ket dagiti adda iti ruar ti heograpia ti pamilia ti Austronesio.
Segun kenni Robert Blust (1999), ti Austronesio ket nabingbingay kadagiti nadumaduma a nangruna a sangsanga, amin malaksid iti maysa kadagitoy ket eksklusibo a mabirukan idiay Taiwan. Ti sasao a Formosano ti Taiwan ket naigrupoda kadagiti ad-adu ngem siam nga umuna nga urnos dagiti subgrupo ti Austronesio. Amin dagiti pagsasao nga Austronesio ket naisasao iti ruar ti Taiwan (mairaman iti pagsasao a Yami) ket tagikua ti sanga ti Malayo-Polinesio, a sagpaminsan a tinawtawagan iti Ektra-Formosano.
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Austronesian". Glottolog 2.7. Jena: Instituto para iti Ebolusionario nga Antropolohia ni Max Planck.
- ^ John Simpson; Edmund Weiner, dagiti ed. (1989). Official Oxford English Dictionary (OED2) (Dictionary). Oxford University Press. p. 22000.
Adu pay a mabasbasa[urnosen | urnosen ti taudan]
- Bengtson, John D., The "Greater Austric" Hypothesis, Association for the Study of Language in Prehistory.
- Blust, R. A. (1983). Lexical reconstruction and semantic reconstruction: the case of the Austronesian "house" words. Hawaii: R. Blust.
- Cohen, E. M. K. (1999). Fundaments of Austronesian roots and etymology. Canberra: Pacific Linguistics. ISBN 0-85883-436-7
- Marion, P., Liste Swadesh élargie de onze langues austronésiennes, éd. Carré de sucre, 2009
- Pawley, A., & Ross, M. (1994). Austronesian terminologies: continuity and change. Canberra, Australia: Dept. of Linguistics, Research School of Pacific and Asian Studies, The Australian National University. ISBN 0-85883-424-3
- Sagart, Laurent, Roger Blench, and Alicia Sanchez-Nazas (Eds.) (2004). The peopling of East Asia: Putting Together Archaeology, Linguistics and Genetics. London: RoutledgeCurzon. ISBN 0-415-32242-1.
- Tryon, D. T., & Tsuchida, S. (1995). Comparative Austronesian dictionary: an introduction to Austronesian studies. Trends in linguistics, 10. Berlin: Mouton de Gruyter. ISBN 3-11-012729-6
- Wittmann, Henri (1972). "Le caractère génétiquement composite des changements phonétiques du malgache." Proceedings of the International Congress of Phonetic Sciences 7.807-10. La Haye: Mouton.
- Wolff, John U., "Comparative Austronesian Dictionary. An Introduction to Austronesian Studies", Language, vol. 73, no. 1, pp. 145–56, Mar 1997, ISSN 0097-8507
Dagiti silpo ti ruar[urnosen | urnosen ti taudan]
- Blust's Austronesian Comparative Dictionary
- Austronesian Basic Vocabulary Database – ABVD (contains over 650 Austronesian Languages)
- Swadesh lists of Austronesian basic vocabulary words (from Wiktionary's Swadesh-list appendix)
- Summer Institute of Linguistics site showing languages (Austronesian and Papuan) of Papua New Guinea.
- Austronesian Language Resources (defunct? moved?) (Naarkibo idi Nobiembre 22, 2004 iti Wayback Machine)
- Spreadsheet of 1600+ Austronesian and Papuan number names and systems – ongoing study to determine their relationships and distribution
- Languages of the World: The Austronesian (Malayo-Polynesian) Language Family
- 南島語族分布圖


text:
Estoria 62: Riribok iti Balay ni David
IDI mangrugin nga agturay ni David idiay Jerusalem, adut’ impaay ni Jehova a panagballigi ti buyotna. Kamaudiananna, babaen ti tulong ni Jehova, amin ti daga a naikari kadakuada nagbalin a kukuadan.
Nasayaat nga agturay ni David. Inayatna ni Jehova. Isu a ti damdamo nga inaramidna kalpasan panangparmekna iti Jerusalem isut’ panangyegna ti lakasa ti tulag ni Jehova sadiay.
Idi lumakay ni David nakaaramid ti dakkel a biddut. Ammona a dakes ti mangala ti kukua ti sabali a tao. Ngem maysa a rabii, isut’ nakakita ti nagpintas a babai. Batseba ti naganna, ket ni Urias a lakayna ti maysa kadagiti soldadona.
Kaay-ayo unay ni David ni Batseba a gapu itoy impaiyegna idiay palasiona. Ni lakayna ti makigubgubat idi. Ket, ni David nakidenna kenkuana, ket natakuatan ni Batseba nga isut’ nagsikog. Madanagan unay ni David, ket nagbilin iti pangulo ti buyotna a ni Joab nga ikabilna ni Urias idiay sanguanan ti paggugubatan tapno isut’ mapapatay. Idi natayen ni Urias, inasawan ni David ni Batseba.
Nakapungtot ni Jehova ken David. Imbaonna ti adipenna a Natan tapno ibaga kenkuana dagiti basbasolna. Makitam ni Natan sadiay a kasarsaritana ni David. Maladingitan unay ni David iti naaramidanna, gapuna nga isut’ di pinapatay ni Jehova. Ngem kuna ni Jehova: ‘Gapu ta inaramidmo daytoy a kinadakes, adunto ti riribok iti balaymo.’ Ket anian a riribok ti immapay ken David!
Umuna, natay ti anak ni Batseba. Sa ti anak ni David a ni Absalom pinatayna ni kabsatna nga Amnon, ta pinilit ni Amnon a dinennaan ti kabsatda a babai a ni Tamar. Sa pinagbalin ni Absalom ti bagina nga ari. Ket nakigubat ni David a maibusor ken Absalom, nga isut’ nakatayanna.
Kabayatan amin daytoy, impasngay ni Batseba ti anak a lalaki nga agnagan Salomon. Idi lakayen ken masaksakit ni David, pinadpadas ni Adonia a pagbalinen ti bagina nga ari. Ngem, pinapulotan ni David kas ari ni Salomon. Kalpasan dayta, natayen ni David idi agtawen ti 70. Isut’ nagturay iti 40 a tawtawen. Itan ni Salomon ti arin ti Israel.
2 Samuel 11:1-27; 12:1-18; 1 Ar-ari 1:1-48.
Dagiti Saludsod
- Iti tulong ni Jehova, ania ti nagbanagan met laeng ti daga ti Canaan?
- Apay a nakapungtot unay ni Jehova ken ni David?
- Iti ladawan, siasino ti imbaon ni Jehova a mangibaga kadagiti basol ni David, ket ania ti imbaga ti lalaki a mapasamak ken ni David?
- Ania a riribuk ti dimteng ken David?
- Kalpasan ni David, siasino ti nagbalin nga ari ti Israel?
Kanayonan a salsaludsod
- Basaenyo ti 2 Samuel 11:1-27.
Kasano a maysa a salaknib kadatayo ti panagtalinaed nga okupado iti panagserbi ken ni Jehova?
Apay a nagbasol ni David, ket ania a pakdaar ti ipaay daytoy kadagiti adipen ni Jehova ita? (2 Sam. 11:2; Mat. 5:27-29; 1 Cor. 10:12; Sant. 1:14, 15)
- Basaenyo ti 2 Samuel 12:1-18.
Ania ti masursuro dagiti panglakayen ken nagannak iti wagas ti panangbalakad ni Natan ken ni David? (2 Sam. 12:1-4; Prov. 12:18; Mat. 13:34)
Apay a naasian ni Jehova ken ni David? (2 Sam. 12:13; Sal. 32:5; 2 Cor. 7:9, 10)


text:
1Kalpasan daytoy, adda manen sabali a parmata a nasaksiak. Nakakitaak iti silulukat a ruangan sadi langit. Ket nangngegko manen ti timek a kasla uni ti trumpeta a kunana kaniak: “Umulika ditoy ket ipakitak kenka dagiti dumteng a mapasamak.” 2Pagammoan, addaak iti pannakabalin ti Espiritu ket nakitak sadi langit ti maysa a trono. Adda nakatugaw iti trono. 3Rumimatrimat ti rupana a kas iti haspe ken karnelia. Iti lawlaw ti trono, adda bullalayaw a naraniag a kas iti esmeralda. 4Iti aglikmut ti trono, adda duapulo ket uppat a sabali a trono a pagtugtugawan ti duapulo ket uppat a panglakayen a nakakawes iti puraw ken nakakorona iti balitok. 5Manipud iti trono, agkimatkimat a kagiddan ti agkakapigsa nga uni ken gurruod. Iti sango ti trono, adda pito a pagsilawan a sumsumged; dagitoy dagiti pito nga espiritu ti Dios. 6Adda pay iti sangoanan ti trono ti kasla baybay a sarming, nalitnaw a kasla kristal. Iti aglikmut ti trono, adda uppat a sibibiag a parsua a mata amin ti sango ken likudda. 7Kasla leon ti umuna a sibibiag a parsua; kasla toro a baka ti maikadua; karuprupa ti tao ti maikatlo; ket kasla tumaytayab nga agila ti maikapat. 8Innem ti payak ti tunggal maysa kadagiti sibibiag a parsua, ket mata amin iti uneg ken ruar ti payak. Aldaw-rabii nga awan sardengda a mangikankanta: “Santo, santo, santo, ni Apo Dios a Mannakabalin-amin, Isu nga adda idi, adda ita ken umayto.” 9Ikanta dagiti uppat a sibibiag a parsua dagiti kanta ti dayag, pagdayaw ken pagyaman iti situtugaw iti trono nga agbiag nga agnanayon nga awan inggana. Bayat ti panagkantada, 10agrukbab dagiti duapulo ket uppat a panglakayen iti sangoanan ti trono ket agdaydayawda iti situtugaw sadiay, isu nga agbiag iti agnanayon nga awan inggana. Ipurruakda ti koronada iti sangoanan ti trono sada kuna: 11“Apo ken Diosmi! Maikarika nga umawat iti dayag, dayaw ken pannakabalin. Ta pinarsuam dagiti amin a bambanag, ket babaen iti pagayatam, naparsua ken naikkanda iti biag.”
Copyright
Learn More


text:
Wikipedia:Annuroten ti nagan ti agar-aramat
Mabalinmo ti agaramid ti pakabilangan tapno ti naganmo nga agar-aramat ket maipakita a kaariping kadagiti inur-urnosmo. Ti nagan ti agar-aramat ket maysa a waya ti panangipakita no sino ti nagurnos ti maysa a panid. Daytoy ket makatulong kadagiti agar-armat a makitungtung ken makatulong pay ti panangidulin kadagiti rehistro. Mabalinmonton ti agpartuat ti bukodno a panid a naitituluan ti naganmo nga agar-aramat, ken tungtungam a panid, a mabalin a pangibatian dagiti dadduma nga agar-aramat kadagiti mensahe kaniam.
Ti naganmo nga agar-aramat ket mabalin a saan a ti pudno a naganmo, ngem aluadam ken saayatem met ti agpili ti naganmo.
Dagiti linaon
Annuroten dagiti mapakagura a nagan[urnosen ti taudan]
Ti nagan a piliem ket nasken a saan a mapakagura wenno makasungani ti sinoman . Pangngaasi a laglagipem a ti tattao nga agur-urnos ditoy ket naggapuda kadagiti nadumaduma a lugar ken sabsabali a kultura. Kitaen dita baba dagiti alagaden tapno maliklikan ti manggura ti tattao:
- Liklikan nga usaren dagiti nagan ti tattao iti politika, militar wenno relihion wenno dagiti pasamak.
- Liklikan ti agpili kadagiti nagan nga amangan a makapagura. Nasken a ti naganmo ket saan a mangisingasing a sika ket agtengtengel kadagiti puesto iti politika, relihion wenno dagiti pammati a mabalin a makasungani ti dadduma a tao.
- Saanka nga agtulad kadagiti kapadpada a nagan ti sabsabali nga agar-aramat.
- Dagiti makapagura wenno makasungani a nagan ket mabalin a mangpawil wenno mariribokan dagiti dadduma a agar-aramat a tumulong ditoy Wikipedia.
- Adda met dagiti dadduma a nagan a saan a makapagura ngem dagitoy ket makaipakita ti napigsa a panirigan wenno relihioso unay. Dagitoy a nagan ket upayen ngem saan a maiparit ngem mabalin dagitoy a gapuanan kadagiti pannakisinnungat.
- Pangngaasi a saan nga usaren dagiti nagan nga addaan iti "bot" gaputa dagitoy ket mabalin a makaiyallilaw kadagiti agar-aramat a bot nga us-usaren a panagtaripato iti Wikipedia. Dagitoy ket saan a makapagura ngem saan a maipalubos.
- No adda dagiti agreklamo a maipanggep ti naganmo, pangngaasi a panunotem a baliwam. No adu unay ti agar-aramat nga agreklamo, makiddawto a baliwam ken no saanmo nga ikkaten, dagiti administrador ket mabalindanto nga ikkaten nga awan pakdaarna.
- Liklikan ti agpartuat kadagiti panangipaksil a nagan ti agar-aramat.
- Dagiti maigaggagara a makapagura, makasungani wenno bastos unay a nagan ti agar-aramat ken mabalinto nga ikkaten dagiti administrador nga awan pakdaarna.
Kasano ti mangbaliw ti naganmo[urnosen ti taudan]
Ti Ilokano Wikipedia ket agdama nga awan dagiti burokrata a maka-aramid ti tignay a panagsukat ti nagan ti agar-aramat ngem mabalin ti agkiddaw ditoy.
Panagikkat ken panagitipon kadagiti nagan ti agar-aramat[urnosen ti taudan]
Ti Ilokano Wikipedia ket agdama nga awan dagiti burokrata a maka-aramid ti tignay a panagikkat ken panagitipon kadagiti nagan ti agar-aramat ngem mabalin ti agkiddaw ditoy.
Annuroten ti panagusar kadagiti nadumaduma a nagan[urnosen ti taudan]
Awan ti alagaden a mangiparit ti panagusar ti ad-adu ngem maysa a nagan ti nagar-aramat, ngem nasken a saanmo nga usaren dagitoy kadagiti dakes nga aramid. Nasken a saanmo nga usaren ti mamin-adu a panagbutos manipud kadagiti dadduma a naganmo.


text:
Fiji
Ti Fiji i/ˈfiːdʒiː/ (Fijiano: Viti; Fijiano Hindi: फ़िजी), opisial a ti Republika iti Fiji[7] (Fijiano: Matanitu ko Viti; Fijiano Hindi: फ़िजी गणराज्य[8] Fijī Gaṇarājya), ket maysa nga isla a pagilian idiay Melanesia idiay Abagatan a Taaw Pasipiko ti agarup a 1,100 nautika milia (2,000 km; 1,300 mi) nga amianan a daya ti Isla ti Amianan iti New Zealand. Ti kaasitgan a kaarrubana ket ti Vanuatu iti laud, ti Baro a kaledonia iti Pransia iti abagatan a laud, ti Kermadec iti New Zealand iti abagatan a daya, ti Tonga iti daya, ti Pranses a Samoa, a Wallis ken Futuna iti amianan a daya ken ti Tuvalu iti amianan.
Dagiti nagibasaran[urnosen | urnosen ti taudan]
- ^ Dr. A. Tschentscher, LL.M. "Paset 4 iti Fiji a Batay-linteg". Servat.unibe.ch. Naala idi 2009-05-03.
- ^ Departamento iti Ekonomia ken Sosial a Panakibiang Populasion a Dibision (2009). "Dagiti Prospekto ti Populasion ti Lubong, Tabla A.1" (PDF). 2008 a rebision. Nagkaykaysa a Pagpagilian. Naala idi 2009-03-12.
- ^ a b c d "Fiji". Internasional a Pundo ti Paguartaan. Naala idi 2011-04-21.
- ^ "Gini Index". World Bank. Naala idi 2 Marso 2011.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ "Timeanddate.com". Timeanddate.com. Naala idi 2010-05-02.
- ^ Idi Pebrero 2011, ti Opisina ti Kangrunaan a Ministro ket nangited ti sarita a ti nagan ti estado ket opisial a nasukatan iti Republika iti Fiji, ken ti nagan a naisurat idiay 1997 a batay-linteg ket kodapisen (ti batay-linteg ket nasuspende manipud idi Abril 2009). Kitaen ti Fijivillage.com (2011-02-03). "Ti Pagilian ket opisial a matawtawaganen a ti Republika iti Fiji". Naala idi 2011-02-04.
- ^ "Kukuras idiay Isla ti Long". wn.com. 2010. Naala idi 2010-09-15.
- Dagiti artikulo nga aglaon kadagiti akinruar a silpo ti pagsasao a Fijiano
- Dagiti artikulo nga aglaon kadagiti akinruar a silpo ti pagsasao a Fijiano Hindi
- Fiji
- Dagiti pagilian idiay Oceania
- Dagiti pagilian ken teritorio nga agsasao ti Ingles
- Dagiti pagilian ken teritorio nga agsasao ti Hindustani
- Dagiti pagilian nga isla
- Melanesia
- Dagiti mankomunidad a republika
- Dagiti estado ken teritorio a nabangon idi 1970
- Dagiti dati a kolonia ti Britaniko
- Dagiti estado a kameng ti Nagkaykaysa a Pagpagilian


text:
Papa Celestino V
Ni Papa Santo Celestino V (1215 – 19 Mayo 1296), ket naipasngay idi a kas ni Pietro Angelerio (segun kadagiti sabali a taudanAngelario, Angelieri, Angelliero, wenno Angeleri), ken makunkuna pay a kas ni Pietro da Morrone,ket nabutosan a kas ti Papa idi tawen ti 1294 iti naudi a saan a conclave a panagbutos ti papa iti pakasaritaan ti Romano Katoliko aSimbaan. Isu ket nadayegan gapu ti panagikkatna ti kinapapa. Awanen ti sumarsaruno a nangala ti nagan a Celestino.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Celestino V iti Wikimedia Commons


text:
TOPIKO ITI AKKUB
Nagbiag Kadi a Talaga ni Jesus?
SAAN a nabaknang isuna wenno mabigbigbig iti kagimongan. Awan pay makuna a balayna. Ngem minilion ti naimpluensiaan kadagiti pannursurona. Nagbiag kadi a talaga ni Jesu-Kristo? Ania ti ibaga dagiti moderno ken nagkauna nga eksperto?
Kinuna ni Michael Grant, a historiador ken eksperto iti nagkauna a sibilisasion: “No di pulos nakuestionaran no talaga a nagbiag ti adu a pagano a tattao idi un-unana sigun iti pagibasaran a maus-usar para iti nagkauna a sursurat maipapan iti napalabas, ad-adda pay a ditayo mailibak a nagbiag ni Jesus no dayta met la ti pagibasarantayo para iti Baro a Tulag, nga isu met a talaga ti masapul.”
Imbaga ni Rudolf Bultmann, a propesor kadagiti panagadal iti Baro a Tulag: “Ti panagduadua no talaga a nagbiag ni Jesus ket awan nakaibasaranna ken awan serserbina. Saan a limpio ti tao nga agduadua a ni Jesus ti nangidaulo iti dakkel a panagbalbaliw iti historia, a ti kaunaan a paset dayta ket makita iti kadaanan a komunidad dagiti Palestino [a Kristiano].”
Insurat ni Will Durant, a historiador, mannurat, ken pilosopo: “No inimbento laeng [dagiti mannurat ti Ebanghelio] ti maysa a tao a dakkel ti impluensiana, makaay-ayo ti personalidadna, nangato ti prinsipiona, ken nangisuro maipapan iti panagkakabsat, dayta ket maikuna a milagro nga ad-adda pay a nakaskasdaaw ngem iti aniaman a milagro a nairekord iti Ebanghelio.”
Ni Albert Einstein, a Judio a sientista a nayanak idiay Germany, ket kombinsido a nangibaga: “Judioak, ngem paginteresak ti nakaskasdaaw a personalidad ti Nazareno.” Idi dinamagda no mamati a nagbiag ni Jesus idi un-unana, insungbatna: “Diak pulos pagduaduaan dayta! Amin a mangbasa iti Ebanghelio mariknada ti presensia ni Jesus. Makita ti personalidadna iti tunggal sao. Saan a kasta ti maysa nga es-estoria laeng.”
“Amin a mangbasa iti Ebanghelio mariknada ti presensia ni Jesus.”—Albert Einstein
ANIA TI IPAKITA TI HISTORIA?
Awanen ti mas detalyado pay a rekord maipapan iti biag ken ministerio ni Jesus no di dagiti salaysay ti Biblia a maawagan iti Ebanghelio—Mateo, Marcos, Lucas, ken Juan—a naipanagan kadagiti nangisurat. Makita met ti nagan ni Jesus kadagiti nagkauna a reperensia nga insurat dagiti saan a Kristiano.
TACITUS
(Agarup 56-120 C.E., wenno Common Era) Maibilang ni Tacitus kas katan-okan a nagkauna a Romano a historiador. Ti insuratna nga Annals ket maipapan iti Imperio ti Roma manipud 14 C.E. agingga iti 68 C.E. (Natay ni Jesus idi 33 C.E.) Insuratna a ni Emperador Nero ti nagdinamag a makin-utek iti dakkel a puor a nangdadael iti Roma idi 64 C.E. Ngem insurat ni Tacitus a pinabasol ni Nero dagiti Kristiano “tapno mapasardeng dayta a damag.” Sa kinuna ni Tacitus: “Ni Kristo, a naggapuan ti nagan [a Kristiano], ket nadusa iti ipapatay bayat ti turay ni Tiberio, iti panangsentensia ti administrador a ni Poncio Pilato.”—Annals, XV, 44.
SUETONIUS
(Agarup 69–kalpasan ti 122 C.E.) Iti insuratna a Lives of the Caesars, inrekord daytoy a Romano a historiador dagiti pasamak bayat ti turay ti umuna a 11 nga emperador ti Roma. Iti seksion para ken Claudio, natukoy ti gulo iti nagbabaetan dagiti Judio idiay Roma, a mabalin a gapu iti panagriririda maipanggep ken Jesus. (Aramid 18:2) Insurat ni Suetonius: “Pinapanaw [ni Claudio] dagiti Judio idiay Roma ta kanayon a mangrirriribukda gapu ken Kristo.” (The Deified Claudius, XXV, 4) Uray no nagkamali ni Suetonius iti akusasionna a ni Jesus ti makagapu iti panangriribuk, dina pinagduaduaan a nagbiag ni Jesus.
PLINY NGA UB-UBING
(Agarup 61-113 C.E.) Maysa a Romano nga autor ken administrador idi iti Bitinia (Turkey ita). Insuratna iti Romano nga emperador a ni Trajan ti maipapan iti ar-aramidenna kadagiti Kristiano iti dayta a probinsia. Kinunana a pinilitna dagiti Kristiano a mangtallikud iti pammatida ken impapatayna ti asinoman a saan nga agtulnog. Imbagana: “Dagidiay . . . nangulit iti inkararagko kadagiti [pagano] a Dios, ken nangpadayaw iti imahenmo, babaen iti arak ken insienso . . . ken kamaudiananna, nangilunod ken Kristo . . . , panagkunak, maiparbeng laeng a mawayawayaan.”—Pliny—Letters, Book X, XCVI.
FLAVIUS JOSEPHUS
(Agarup 37-100 C.E.) Maysa a Judio a padi ken historiador. Imbagana a ni Ananus, maysa a nangato a padi dagiti Judio a mangus-usar idi iti impluensiana iti kagimongan, “inummongna ti uk-ukom ti Sanhedrin [ti nangato a korte dagiti Judio] ket insaklangna kadakuada ti maysa a tao nga agnagan Santiago, ti kabsat ni Jesus a naawagan iti Kristo.”—Jewish Antiquities, XX, 200.
TI TALMUD
Koleksion daytoy ti sursurat dagiti Judio a rabbi, manipud 200’s agingga iti 500’s C.E. Ipakita daytoy nga uray dagiti bumusbusor ken Jesus paneknekanda a nagbiag isuna. Kinuna ti maysa a pasetna nga “iti Paskua, nailansa ni Yeshu [Jesus].” Pudno a napasamak dayta sigun iti historia. (Babylonian Talmud, Sanhedrin 43a, Munich Codex; kitaem ti Juan 19:14-16) Kuna pay ti sabali a pasetna: “Awan koma ti agbalin nga anak wenno estudiantetayo a mangibabain iti bagina iti publiko a kas iti Nazareno”—ti masansan a pangawagda ken Jesus.—Babylonian Talmud, Berakoth 17b, footnote, Munich Codex; kitaem ti Lucas 18:37.
EBIDENSIA MANIPUD ITI BIBLIA
Mangted ti Ebanghelio iti detalyado a salaysay maipapan iti biag ken ministerio ni Jesus, a kas kadagiti espesipiko nga impormasion dagiti tattao, lugar, ken tiempo—dagiti pakailasinan ti makuna nga agpaypayso a rekord ti historia. Maysa a pagarigan ti mabasa iti Lucas 3:1, 2, a makatulong tapno maammuan ti eksakto a petsa no kaano nga inrugi ni Juan a Mammautisar ti trabahona a panangisagana iti dalan para ken Jesus.
Insurat ni Lucas: “Idi maikasangapulo ket lima a tawen ti panagturay ni Tiberio Cesar, idi a ni Poncio Pilato ti gobernador ti Judea, ket ni Herodes ti agturay iti distrito ti Galilea, ngem ni Felipe a kabsatna ti agturay iti distrito iti pagilian ti Iturea ken Traconite, ket ni Lisanias ti agturay iti distrito ti Abilinia, idi kaaldawan ti panguluen a padi a ni Anas ken ni Caifas, ti deklarasion ti Dios dimteng ken Juan nga anak ni Zacarias idiay let-ang.” Gapu iti daytoy a detalyado ken espesipiko a listaan, maibagatayo a “ti deklarasion ti Dios dimteng ken Juan” idi 29 C.E.
Ti pito a nalatak a tattao nga innaganan ni Lucas ket pagaammo unay dagiti historiador. Nupay kasta, adda dagiti kritiko idi nga agduadua no nagbiag met laeng da Poncio Pilato ken Lisanias. Ngem napaneknekan a kamalida. Adda dagiti nadiskobre a nagkauna a kitikit a naglaon iti nagan dagita a dua nga opisial, prueba a husto ti insurat ni Lucas. *
APAY A NAPATEG?
Napateg nga ikabilangan no talaga met la a nagbiag ni Jesus ta napateg dagiti sursurona. Kas pagarigan, insuro ni Jesus no kasano ti agbiag a naragsak ken kontento. * Inkarina pay nga agbiagto dagiti tattao iti natalna, natalged ken nagkaykaysa a lubong, iti maymaysa a gobierno a maawagan iti “pagarian ti Dios.”—Lucas 4:43.
Umiso unay ti awag a “pagarian ti Dios” ta daytoy a gobierno ti usaren ti Dios a mangituray iti daga. (Apocalipsis 11:15) Nalawag nga impakita ni Jesus dayta a kinapudno iti modelo a kararagna: “Amami nga adda iti langlangit, . . . Umay koma ti pagariam. Maaramid koma ti pagayatam . . . iti daga.” (Mateo 6:9, 10) Ania ti aramiden ti Pagarian para kadagiti tattao? Kitaem dagitoy:
Awanton ti gubat ken gulo.—Salmo 46:8-11.
Agnanayonton nga awan ti kinadakes, kinaagum, korapsion, ken dagiti tattao a nasukir iti Dios.—Salmo 37:10, 11.
Maaddaanto dagiti iturayan ti Pagarian iti makaparagsak ken produktibo a trabaho.—Isaias 65:21, 22.
Ti daga ket agsublinto iti dati a nasayaat a kondisionna ken aglaplapusananto ti maapit.—Salmo 72:16; Isaias 11:9.
Mabalin a para iti dadduma, arapaap laeng dagita a kari. Ngem saan kadi nga arapaap laeng ti panagtalek iti maaramidan ti tao? Panunotem: Uray adun ti nagrang-ayan ti edukasion, siensia, ken teknolohia, minilion latta ita ti madandanagan ken saan a sigurado iti masanguanan. Inaldaw a makitkitatayo ti ebidensia ti saan a patas ken naulpit a pannakatrato dagiti tattao gapu iti politika, ekonomia, ken relihion, kasta met ti kinaagum ken korapsion. Wen, saan a nasolusionan ti panagturay ti tao dagita a problema!—Eclesiastes 8:9.
Aniaman ti rason, nagpateg nga ikabilangantayo no talaga a nagbiag ni Jesus. * Ngamin, kas iti kinuna ti 2 Corinto 1:19, 20: “Uray pay no kasano ti kaadu dagiti kari ti Dios, nagbalinda a Wen babaen [ken Kristo].”
^ par. 23 Nasarakan ti maysa a kitikit a naglaon iti nagan ti maysa a tetrarka, wenno “agturay iti distrito,” a naawagan iti Lisanias. (Lucas 3:1) Isu ti agturay iti Abilinia iti mismo a tiempo nga imbaga ni Lucas.
^ par. 25 Masarakan iti Mateo kapitulo 5-7 ti nagsayaat a pagarigan dagiti pannursuro ni Jesus, a masansan a maawagan iti Sermon iti Bantay.
^ par. 32 Para iti ad-adu pay nga impormasion maipapan ken Jesus ken dagiti pannursurona, bisitaem ti www.jw.org/ilo sa kitaem ti PANNURSURO TI BIBLIA > SUNGBAT DAGITI SALUDSOD MAIPAPAN ITI BIBLIA.
Ammuem ti Ad-adu Pay
Kasanotayo a Masigurado a Pudno ti Biblia?
No ti Dios ti autor ti Biblia, sigurado nga awan ti kapadana a libro.
Panagungar ni Jesus—Talaga Kadi a Napasamak?
Kasano a paneknekan dagiti salaysay kadagiti Ebanghelio nga agpayso dagiti napasamak ken Jesus?


text:
Naisangsangayan nga Eksibit ti Biblia Idiay France
Rinibu ti bimmisita iti 2014 Rouen International Fair iti makin-amianan a France. Nakitada ti makaatrakar a booth wenno puesto a nangitampok iti tema a “Ti Biblia—Idi, Ita, ken iti Masanguanan.”
Naipabuya kadagiti flat-screen monitor iti ruar ti booth ti video clip maipapan kadagiti nagkauna a manuskrito ti Biblia a nakaallukoyan ti adu a bisita. Apaman nga addadan iti uneg, maammuanda dagiti praktikal a balakad ti Biblia, ti kinaumisona no maipapan iti historia, siensia, ken ti nasaknap a pannakaiwarasna iti lubong.
Impakita met ti eksibit no kasano a nakalasat ti Biblia agingga iti kaaldawantayo ken magun-odan daytan ti binilion nga agbasbasa iti nadumaduma a kita—nayimprenta man ken kadagiti electronic format. Nakaala dagiti bisita iti libre a kopia ti New World Translation a bersion ti Biblia nga impablaak dagiti Saksi ni Jehova iti nasurok a 120 a lengguahe.
Adu a bisita ti nangapresiar iti inisiatibo dagiti Saksi tapno ti Biblia ket magun-odan ti publiko. Bayat a kitkitaen ti maysa a youth worker (tumultulong iti pannakaisuro dagiti agtutubo) ti displey a kaduana ti maysa a grupo dagiti tin-edyer, kinunana: “Ti Biblia ket maysa kadagiti tawidtayo. Nabiag dayta a libro. Kada basaek dayta, maammuak dagiti solusion kadagiti problemak.”
Nasdaaw ti maysa a 60 anyos a lola idi naammuanna a makaala iti libre a kopia ti Biblia. Kinunana: “Masapul a rugiantayo a basaen manen ti Biblia agsipud ta kasapulantay amin dayta!”
Ammuem ti Ad-adu Pay
Umiso Kadi ti New World Translation?
Apay a naiduma ti New World Translation iti adu a sabali a patarus?
Ti Nakaitalkan ti Panangipatarus iti Sagrado a Sasao ti Dios—Roma 3:2
Adu a patarus ti Biblia ti inusar dagiti Saksi ni Jehova iti napalabas a siglo. Apay nga impatarusda ti Biblia iti moderno nga Ingles?


text:
Gerald Ford
Ni Gerald Rudolph "Jerry" Ford, Jr. (naipasngay a Leslie Lynch King, Jr.; Hulio 14, 1913 – Disiembre 26, 2006) ket isu idi ti maika-38 a Presidente iti Estados Unidos, a nagserbi manipud idi 1974 aginggana idi 1977, ken ti maika-40 a Bise Presidente iti Estados Unidos a nagserbi manipud idi 1973 aginggana idi 1974. A kas ti immuna a tao a naidutok iti panaka-bise presidente babaen ti sakup ti maika-25 a Panagpasayaat (kalpasan a nagikkat ni Spiro Agnew), idi nagbalin a Presidente kalpasan ti panagikkat ni Richard Nixon idi Agosto 9, 1974, isu ket nagbalin ti isisu a Presidente iti Estados Unidos a saan a nabutosan a kas Presidente wenno Bise Presidente babaen ti Elektoral a Kolehio. Sakbay a ngimmato ti kina bise presidente, ni Ford ket nagserbi ti gangani a 25 a atwen a aks ti Pannakabagi manipud ti maika-5 a distrito ti kongreso ti Michigan, walo kadagitoy a kas ti Republikano a Daulo ti Minoridad.
Dagiti nagibasaran[urnosen | urnosen ti taudan]
- ^ James M. Naughton, Adam Clymer (Disiembre 27, 2006). "Gerald Ford, Maika-38 a Presidente, Pimmusay ti edad a 93". The New York Times. Naala idi Oktubre 19, 2009.
Dagiti silpo ti ruar[urnosen | urnosen ti taudan]
Midia a mainaig kenni Kategoria:Gerald Ford iti Wikimedia Commons


text:
UNIX
Iti damdamona, ti Unix wenno UNIX ket sistema ti panangpaandar iti kompiuter a pinataud ti maysa a grupo iti Bell Labs ti AT&T agramanda Ken Thompson, Dennis Ritchie ken Douglas McIlroy. Ti agdinama a sissistema nga Unix a ket napisida iti nagaddu a sanga. Pinapataudda ti AT&T (ti mamartuat) ken dadduma pay a gunglo digitoy a sanga.
Iti agdama, The Open Group (maysa a gunglo ti pagwadan ti industria) ket ag-akua ti marka ti pabrika nga UNIX'.
Digiti sissitema nga ummanugot iti Single UNIX Specification laeng ket maikarida iti galad a "UNIX", digita dadduma ket "Kas UNIX" ("Unix-like" iti Ingles).


text:
Pagalagadan nga Oras ti Hapon
Ti Pagalagadan nga Oras ti Hapon (Ingles: Japan Standard Time wenno JST) (Hapon: 日本標準時 Nihon Hyōjunji wenno 中央標準時 Chūō Hyōjunji) ket isu ti pagalagadan a sona ti oras iti Hapon, ken daytoy ket 9 nga oras nga umuna iti UTC. Kas pagarigan, no tengnga ti rabii (00:00) iti UTC, ti oras ket 09:00 iti Pagalagadan nga Oras ti Hapon. Awan ti panagininot ti lawag nga oras, ngem ti panakayam-ammona ket namin-anon a naisuppiatan. Ti Pagalagadan nga Oras ti Hapon ket kapadpada ti Pagalagadan nga oras ti Korea, Pagalagadan nga Oras ti Akidaya nga Indonesia ken Oras ti Yakutsk. Idi agdama ti Maikadua a Sangalubongan a Gubat, kadawyan a matawtawagan daytoy a ti Pagalagadan nga Oras ti Tokyo iti akinlaud a kontesto.


text:
AGRIINGKAYO! HUNIO 2014
Ania ti Nasayaat a Gayyem?
Nakalkaldaang ta marigatan ti adu a maaddaan iti pudno a gagayyem. Ngem rumbeng kadi a kasta? Ania ti kasapulan tapno agpaut ti panaggayyem? Usigem ti praktikal a balakad ti Biblia.
Damdamag iti Lubong
Karaman a suheto: legal ken moral nga isyu a maipaspasango kadagiti fertility clinics iti Canada, makapainteres a kasukat ti karne, ken baro a serbisio a panangkasar dagiti humanist idiay Ireland.
Ania ti Nasayaat a Gayyem?
Para iti kaaduan, napateg ti maaddaan iti nasayaat a gagayyem. Kasanoka nga agbalin a nasayaat a gayyem? Usigen daytoy nga artikulo ti 4 a makatulong a prinsipio ti Biblia.
Ipapatay
Ania ti mapasamak no mataytayo? Adda kadi namnama a makitatayto manen dagiti ay-ayatentayo a natayen? Ammuem dagiti makaliwliwa a sungbat ti Biblia kadagiti saludsod maipapan iti ipapatay.
Joseph Priestley
Agsursurat man idi maipapan iti siensia wenno relihion, saan nga inawat ni Priestley dagiti teoria ken tradision gapu kadagiti ebidensia ken kinapudno. Kitaem no kasano a nakaimpluensia agingga ita dagiti nadiskobre ken insuratna.
Posible Kadi a Maaddaanka iti Sakit ti Gugot?
Ti sakit ti gugot ti maysa kadagiti gagangay unay a sakit iti ngiwat. Ania ti makagapu? Kasanom a maammuan no adda kastam? Kasanom a maliklikan?
No Kasano a Kontrolen ti Panaggasto
Dimo urayen agingga nga awanen ti kuarta sakbay a baliwam ti ugalim iti panaggasto. Ammuem no kasanom a kontrolen ti panaggasto sakbay nga agbabawika.
Ti Abilidad ti Dung Beetle iti Nabigasion
Ania a sistema iti nabigasion ti us-usaren ti dung beetle? Kasano a mabalin a makasursuro dagiti tattao iti dayta?
Dagiti Features a Makita Online
Nakasaganaak Kadin a Pumanaw iti Poder ti Nagannakko?
Kasano a maammuam no talaga a nakasaganakan a pumanaw iti poder ti nagannakmo? Adda 3 a nasken nga isaludsodmo iti bagim.
Kasano a Maiwaksik iti Panunotko ti Seks?
Kasanoka a makapagtalinaed a nadalus no sipapanunotka iti seks? Adda praktikal a tulong nga ipaay kenka ti Biblia.
Ti Kuna Dagiti Agtutubo Maipapan iti Selpon
Ibilang ti adu a tin-edyer a social lifeline-da ti selpon. Ania dagiti pagimbagan ken pagdaksanna no adda selponmo?
Dimmakkel ni Moises Idiay Egipto
Ania ti maadaltayo iti biag ni Moises idi ubing pay idiay Egipto? I-download dagitoy nga aktibidad ken pagsasaritaanyo kas pamilia.


text:
Pamilia ti pagsasao
Ti pamilia ti pagsasao ket isu ti grupo dagiti pagsasao a maikabagian babaen ti tinaudan manipud ti maysa a puonan, a tinawtawagan ti proto-pagsasao iti dayta a pamilia Ti termino a 'pamilia' ketnagtaud manipud ti puonan a modelo iti taudan ti pagsasao iti naipakasaritaan a liguistika, nga agus-usar ti insasao a mangpada kadagiti pagsasao ti tao iti bilolohiko a puonan ti pamilia, wenno iti maysa a sun=marsaruno a panagbalbaliw, iti sebbanagn iti maysa a pilohenetiko a puonan iti ebolusionario a taksonomia. Awan ti pudno a biolohiko a pannkaikabagian a baetan dagiti agsasao a maibagbaga iti daytoy nga insasao.
Manipud idi 2009, ti SIL Ethnologue ketnangikatologo kadagiti 6,909 a sibibiag a pagsasao.[1] Ti "sibibiag a pagsasao" ket isu ti nawatiwat a naus-usar a kas nangruna a porma iti pannakisinnarita babaen ti naisangayan a grupo dagiti sibibiag a tao. Ti apag-isu a bilang dagiti sibibiag a pagsasao ket aggigiddiat manipud ti 5,000 aginggana ti 10,000, segun ti sapasap a kasayaat ti panangipalplawag ti maysa a tao iti "pagsasao", ken iti maysa a naisangayan no kasano ti panangidasig kadagiti dialekto. Adu pay dagiti natayen ken awanen a pagsasao.
Ti pannkaikameng dagiti pagsasao iti isu met laeng a pamilia ti pagsasao ket maipatakder babaen ti komparatibo a lingguistika. Dagiti anak a pagsasao ket naibagbaga nga adda dagiti henetiko wenno henelohiko a pannkaikabagian; ti immuna a termino a naibagbaga ket ad-adu a moderno , bayat a ti naudi a naibaga ket ad-adu a tradisional.[2] Ti ebidensia ti linguistiko a pannakaikabagian ket makita iti mapalpaliiw a pakabingayan a panakailasin a saan a naigupit iti panagbulod. Ti henelohiko a pannkaikabagian dagiti pagsasao nga adda ket makibinningayda ti pannkatalinaay, dagitoy dagitilanga iti proto-pagsasao a saan a maipalawag babaen ti pannakairana wenno panagbulod. Ti pannkaikameng iti maysa a sanga wenno grupo iti kaunegan ti pamilia ti pagsasao ket nabangon babaen dagiti pakibingayan a panagbaparo, isu daytoy dagiti sapasap a langa kadagitoy a pagsasao a mabirukan iti sapsap a puonan iti intero a pagsasao. Kas pagarigan, dagiti Hermaniko a pagsasao ket dagitoy ti "Hermaniko" a nakibinningay ti bokabulario ken dagiti gramatiko a langa a naipampamattian nga adda iti Proto-Indo-Europeano a pagsasao. Dagitoy a langa ket naipammatian a dagiti baro nga panagpabaro a napasamak iti Proto-Hermaniko, ti tinaudan ti Proto-Indo-Europeano nga isu idi ti tinaudan kadagiti amin a Hermaniko a pagsasao.
Dagiti nota[urnosen | urnosen ti taudan]
- ^ "Ethnologue: Dagiti pagsasao iti lubong, Maika-16 nga edision". Naala idi 8 Hunio 2010, ISBN 978-1-55671-216-6
- ^ Müller, Max (1862). Dagiti lektura ti siensia ti pagsasao: a naibagbaga idiay Naarian apatakder ti Royal Gran Britania idi Abril, Mayo ken Hunio, 1861 (3rd nga ed.). Londres: Longman, Green, Longman ken ni Roberts. p. 216.
Ti henelohiko a pannakaidasig kadagiti nakaipatakderan dagiti pagsasao nga Aryano, a nakitkita tayo, iti asideg a panangipada iti gramatiko a panagilasin iti tunggal maysa;....


text:
Kolambugan, Lanao del Norte
Ti Kolambugan ket maysa a maika-4 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Kolambugan ket nabingbingay a politikal iti 26 a barbaranggay.[2]
- Lower ken Upper Austin Heights
- Baybay
- Bubong
- Caromatan
- Inudaran
- Kulasihan
- Libertad
- Lumbac
- Manga
- Matampay
- Mukas
- Muntay
- Pagalungan
- Palao
- Pantaon
- Pantar
- Poblacion
- Rebucon
- Riverside
- San Roque
- Santo Niño
- Simbuco
- Small Banisilan
- Sucodan
- Tabigue
- Titunod
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 19 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Siudad ti Ho Chi Minh
Ti Siudad ti Ho Chi Minh (Bietnamis: Thành phố Hồ Chí Minh; listen), dati nga agnagan iti Saigon (Bietnamis: Sài Gòn; dengngen, Pranses: Saïgon), ket ti kadakkelan a siudad idiay Bietnam. Daytoy ket ammo idi a kas Prey Nokor, ti maysa a nangruna a puerto ti baybay ti Khmer sakbay ti panangikapet babaen dagiti Bietnamis idi maika-17 a siglo. Babaen iti nagan a Saigon, daytoy idi ti kapitolio ti kolonia ti Pransia iti Cochinchina ken kalpasanna ti nawaya a republika ti Abagatan a Bietnam manipud idi 1955–75. Idi 2 Hulio 1976, ti Saigon ket naitipon iti kaarrubayan a Probinsia ti Gia Định ken opisial idi a nanaganan manen iti Siudad ti Ho Chi Minh manipud kenni Hồ Chí Minh (uray no ti nagan a Sài Gòn ket kadawyan pay laeng a maus-usar).[1]
Dagiti nagibasaran[urnosen | urnosen ti taudan]
- ^ Ben Brown (12 Nobiembre 2007). "Letter from Ho Chi Minh City A Tribute to My Vietnam Vet Father". CounterPunch. CounterPunch. Naala idi 15 Oktubre 2012.


text:
No Ania ti Ramanen ti Panangammo iti Nagan ti Dios
ADDA kadi naisangsangayan a kaipapanan ti naganmo? Iti dadduma a paset ti lubong, kadawyan a maikkan ti ubing iti nagan a napnuan kaipapanan. Mabalin nga iparangarang ti napili a nagan no ania ti patpatien ken prinsipio dagiti nagannak wenno dagiti namnama ken arapaapda para iti anakda.
Nabayagen a kaugalian ti mangted kadagiti nagan a napnuan kaipapanan. Idi tiempo ti Biblia, kadawyan ti mangted kadagiti personal a nagan gapu iti kaipapanan dagita. Dagiti nagan mabalin nga ipasimudaagda ti agbalinto nga akem ti maysa a tao. Kas pagarigan, idi imbaga ni Jehova ken David ti agbalinto nga akem ti anakna a ni Solomon, kinuna ti Dios: “Solomon [a kaipapananna “Talna”] ti agbalinto a naganna, ket ti talna ken kinaulimek itedkonto iti Israel iti kaaldawanna.”—1 Cronicas 22:9.
No dadduma, mangted ni Jehova iti baro a nagan iti maysa a tao a maaddaan iti baro nga akem. Ti lupes nga asawa ni Abraham ket nanaganan iti Sara, a kaipapananna “Prinsesa.” Apay? Inlawlawag ni Jehova: “Isu bendisionakto ken kasta met nga ipaayanka iti maysa nga anak a lalaki manipud kenkuana; ket isu bendisionakto ket agbalinto a nasnasion; ti ar-ari dagiti ili agtauddanto kenkuana.” (Genesis 17:16) Nabatad a nasken a maawatantayo ti baro nga akem ni Sara tapno maawatantayo no apay a naikkan iti baro a nagan.
Ti ngay nagan a Jehova, nga isu ti kapatgan iti amin a nagan? Ania ti kaipapananna? Idi nagsaludsod ni Moises maipapan iti nagan ti Dios, insungbat ni Jehova: “Agbalinakto no anianto ti pagbalinak.” (Exodo 3:14) Iti patarus a Rotherham, kastoy ti mabasa: “Agbalinakto nga aniaman a kayatko a pagbalinan.” Ipalgak ti nagan a Jehova nga adu ti akem ti Dios. Kas simple nga ilustrasion: Mabalin nga adu ti akem nga itungpal ti maysa nga ina iti panangaywanna kadagiti annakna—maysa a nars, paraluto, mannursuro—sigun iti kasapulan. Kasta met laeng ken Jehova, nupay iti natantan-ok a pamay-an. Tapno maibanagna ti naayat a panggepna para iti sangatauan, kabaelanna ti agbalin nga aniaman a kayatna, nga ibanagna ti aniaman nga akem a kasapulan. Ngarud, ti panangam-ammo a talaga ken Jehova ramanenna ti panangtarus ken panangapresiar iti adu nga akemna.
Ngem makapaladingit ta dagidiay di makaam-ammo iti Dios sigun iti kaipapanan ti naganna, dida met ammo ti kinasayaat ti personalidadna. Nupay kasta, no agadalka iti Biblia, maapresiarmo dagiti akem ni Jehova kas masirib a Mammagbaga, mannakabalin a Manangisalakan, naparabur a Manangipaay, ken adu pay. No kasta, talaga a makapainteres ti napnuan kaipapanan a nagan ti Dios a Jehova.
Kaskasdi, saan a kanayon a nalaka a maam-ammo ti Dios sigun iti kaipapanan ti naganna. Ilawlawag ti sumaganad nga artikulo no apay.